Бош сахифа > Федерация Кенгаши аппарати\nАкбердиев Абдуғофур Бектошевич\nТел.: 252 21 19\n– Федерация Кенгаши аппаратида иш юритишнинг ягона тартибини, Кенгаш раҳбарияти номига келган хатларнинг ўз вақтида тақдим этилишини таъминлайди;\n– Федерация Кенгаши аппарати ходимлари, ҳудудий бирлашмалар ва аъзо ташкилотлар Республика раҳбар органларидан келган ҳужжатлар билан ўз вақтида таништирилишини ҳамда улар томонидан бажарилишини назорат қилиб боради;\n– Федерация Кенгаши раиси ҳузурида бўлиб ўтадиган мажлис тўғрисида бўлим мудирларини ҳамда тасарруфдаги ташкилотлар раҳбарларини хабардор қилади, мажлис баённомасини тузади, аппарат бўлимларига берилган топшириқларнинг ўз вақтида бажарилишини назорат қилиб боради;\n– Федерация Кенгаши раҳбарияти томонидан фуқароларнинг қабул қилинишини ташкил этади;\n– Федерация Кенгашининг асосий ҳужжатлари – маърузалар, чиқишлар, мажлис, Кенгаш, Раёсат қарорлари лойиҳалари, Республика раҳбар органлари номига тайёрланаётган маълумотномаларни кўриб чиқиш учун Федерация Кенгаши раисига тақдим этади;\n– Федерация Кенгаши муҳрининг сақланишини таъминлайди.\nТашкилий ишлар бўлими мудири\nСамарбеков Равшанбек Юлдашович\nТел.: 252 21 24\n– Федерация Кенгашининг иш режалари ишлаб чиқилишини таъминлайди ҳамда ижроси таъминланишини назорат қилиб боради;\n– Қурултой, Кенгаш, Раёсат ҳужжатлари лойиҳаларининг белгиланган муддатда тайёрланишини таъминлайди, Қурултой, Кенгаш ва Раёсат мажлисларига тайёргарлик кўриш ҳамда уларни ўтказиш даврида барча бўлимлар ишини мувофиқлаштириб туради;\n– Федерация Кенгашининг чорак, ярим йиллик, йил якуни бўйича фаолияти тўғрисида таҳлилий ахборотлар тайёрланишини ҳамда тегишли органларга тақдим этилишини таъминлайди;\n– нодавлат сектори корхона, ташкилот ва муассасаларида касаба уюшмаси ташкилотлари тузилиши бўйича ойлик мониторинг олиб боради, мазкур сектордаги хўжалик субъектларини касаба уюшмаларига жалб қилиш бўйича услубий қўлланмалар, тавсиялар, чора-тадбирлар ишлаб чиқади;\n– Кенгаш ва Раёсат қарорларининг ижросини бандма-банд мониторинг қилиб борилишини ҳамда натижалари Федерация Кенгаши раисига тақдим қилинишини таъминлайди;\n– касаба уюшмалари органлари кадрлари таркибини таҳлил қилиб боради, касаба уюшмалари органлари раҳбарлари ва Кенгаш номенклатурасига кирувчи лавозимларга номзод кадрлар салоҳиятини ўрганади ҳамда улар бўйича таклифлар киритади, номзод кадрларнинг Федерация Кенгаши аппарати бўлим мудирлари ҳамда раҳбарияти суҳбатидан ўтказилишини ташкил этади;\n– Қурултой, Кенгаш, Раёсат мажлислари қарорларининг асл нусхалари сақланишини, Кенгаш аппарати ходимларининг меҳнат дафтарчалари юритилиши ва сақланишини, Кенгаш аппарати бўйича ходимларни ишга қабул қилиш, ишдан бўшатиш, лавозимини ўзгартиришга оид ҳужжатлар тайёрланиши ва сақланишини таъминлайди;\n– Ўзбекистон Республикаси Президенти ҳузуридаги Давлат бошқаруви академиясида касаба уюшмалари кадрларини ўқитиш бўйича таклифлар ишлаб чиқади;\n– касаба уюшмалари ходимлари ва фаолларини Федерация Кенгашининг «Эҳтиром нишони», Фахрий ёрлиғи, шунингдек Давлат мукофотларига тавсия этиш бўйича таклифларини умумлаштиради ҳамда тегишли ҳужжатларни тайёрлайди;\n– Федерация Кенгаши тасарруфидаги Ўқув маркази фаолиятини мувофиқлаштириб ва назорат қилиб боради, кадрлар ва фаолларни ўқитишнинг йиллик режалари ишлаб чиқилишини ва унинг бажарилишини таъминлайди, республика миқёсида касаба уюшмалари кадрлари ўқувини ташкиллаштиради;\n– халқаро ташкилотлар билан алоқаларни йўлга қўйиш, улар билан ҳамкорликни ривожлантириш ишларини ташкил этади, бу борада Федерация Кенгашига тегишли таклифларни тақдим этади, чет эл делегацияларини кутиб олиш, қабул қилиш ва кузатиш ишларини ташкил этади;\n– хорижий давлатларга хизмат сафарларига юбориш учун номзодлар бўйича таклифлар тайёрлайди ҳамда Федерация Кенгаши раисига тақдим этади, чет элга хизмат сафари натижаларини таҳлил этади ҳамда тегишли таклифлар тайёрлайди;\n– фуқаролар ва юридик шахсларнинг бўлим фаолияти ва йўналишларига тегишли мурожаатлари белгиланган тартибда кўриб чиқилишини таъминлайди.\nМеҳнаткашларнинг ижтимоий-иқтисодий манфаатларни ҳимоя қилиш бўлими мудири\nИсаев Маҳмуджон Нигматович\nТел.: 256 70 86\n– меҳнаткашлар ижтимоий-иқтисодий манфаатлари ҳимояси масалаларига оид қонунлар ва меъёрий ҳужжатлар лойиҳаларини тайёрлашда иштирок этади;\n– ижтимоий-иқтисодий масалалар бўйича Бош келишув лойиҳасини тайёрлашни ташкил этиш, уни тузиш ва бажарилишининг бориши устидан назорат қилиш борасидаги ишларни мувофиқлаштириб боради;\n– риоя этилиши учун тегишли ҳуқуқий негиз ва иқтисодий шарт-шароитлар мавжуд бўлган Халқаро Меҳнат Ташкилоти конвенцияларини ратификация қилиш бўйича таклифлар тайёрлайди;\n– жамоа-шартномавий муносабатларни мониторинг қилишни амалга оширади, жамоа шартномалари ва келишувлари бажарилиши бўйича ахборотлар тайёрлайди;\n– меҳнат бозоридаги аҳволни, ҳудудий бирлашмалар ва аъзо ташкилотларнинг бандлик соҳасидаги фаолиятини ўрганиб боради ва натижалари бўйича таҳлилий ахборотлар тайёрлайди;\n– иш ҳақи ва унга тенглаштирилган тўловлар ўз вақтида ва тўлиқ тўланиши юзасидан тизимли мониторинг олиб боради;\n– меҳнатга ҳақ тўлаш тизимини такомиллаштириш, шунингдек устама ва имтиёзлар ўрнатиш бўйича қонунчилик ҳужжатлари лойиҳаларини тайёрлашда иштирок этади, уларни экспертиза қилади;\n– ҳудудий бирлашмалар ва аъзо ташкилотларнинг меҳнаткашлар ижтимоий-иқтисодий манфаатларини ҳимоя қилиш борасидаги ижобий тажрибасини ўрганади, умумлаштиради ва кенг тарқатади, бу борада уларга маслаҳатлар ва услубий ёрдам беради;\n– жамоа келишувлари ва жамоа шартномалари лойиҳаларини экспертиза қилиш ишларида иштирок этади;\nЮридик бўлим мудири\nПремкулов Хамидулла Рахматуллаевич\nТел.: 256 48 83\n– касаба уюшмалари ташкилотлари фаолиятини ҳуқуқий жиҳатдан таъминлайди ва қонунчиликка риоя этилишини назорат қилади;\n– Федерация органлари томонидан қабул қилинадиган ҳужжатларни юридик экспертизадан ўтказади, шунингдек меҳнат, фуқаролик ва хўжалик шартномавий-ҳуқуқий ва талабнома-даъво ишларини юритишда қатнашади;\n– судларда ва бошқа идораларда Федерациянинг мулкий ва бошқа манфаатларини ҳуқуқий ҳимоя қилади;\n– Федерация Кенгашининг ҳуқуқ ижодкорлиги ва ҳуқуқни қўллаш фаолиятида иштирок этади;\n– касаба уюшмалари ташкилотларида жисмоний ва юридик шахсларнинг мурожаатлари билан ишлашни ташкил этади;\n– Федерация Кенгашининг Юридик клиникаси фаолиятига раҳбарлик қилади.\nМеҳнатни муҳофаза қилиш бўлими мудири\nКаримова Нодира Баходиржановна\nТел.: 256 87 65\n– давлат бошқаруви органлари ва хўжалик юритувчи субъектларга ходимларнинг меҳнат муҳофазаси соҳасидаги ҳуқуқларини ҳимоя қилишга оид таклифлар киритади;\n– меҳнат муҳофазасига оид меъёрий ҳужжатларни қабул қилиш зарурати тўғрисида таклифлар тайёрлайди, уларни ўрнатилган тартибда ишлаб чиқиш ва келишишда иштирок этади;\n– иш берувчилар томонидан ходимларнинг меҳнат муҳофазаси масалаларидаги қонуний ҳуқуқ ва кафолатлари бузилишига олиб келувчи қарорлар қабул қилинганда, уларни бекор қилиш тўғрисида тақдимномалар киритади ҳамда ижросини мониторинг қилиб боради;\n– республикада меҳнатни муҳофаза қилиш, ишлаб чиқаришдаги бахтсиз ҳодисалар ва ходимлар саломатлигининг бошқа хил зарарланиши аҳволини таҳлил этиб боради;\n– ишлаб чиқаришдаги жароҳат ёки касб касаллиги туфайли ходимларга, боқувчисини йўқотган шахсларга етказилган зарар суммаларининг иш берувчилар ва суғурта компаниялари томонидан ўз вақтида тўланиши юзасидан мониторинг олиб боради;\n– вазирликлар, идоралар ва бошқа бошқарув органларидан меҳнат муҳофазаси бўйича тақдим этилаётган ҳужжатларни кўриб чиқади ҳамда улар юзасидан тегишли таклиф ва хулосалар тайёрлайди;\n– меҳнат муҳофазаси бўйича ўқишлар, семинарлар, давра суҳбатлари ўтказишни, хизмат мутахассисларининг малакасини ошириш ва тажриба алмашишларини ташкил этади;\n– «Меҳнат муҳофазаси бўйича жамоатчилик назоратини энг яхши ташкил этиш» бўйича республика кўрик-танлови ўтказилишини ташкиллаштиради, кўрик-танлов ҳужжатларини қабул қилиб олади ва якуни тегишли комиссия йиғилишида кўриб чиқилишини таъминлайди;\n– фуқаролар ва юридик шахсларнинг бўлим фаолияти ва йўналишларига тегишли мурожаатларининг белгиланган тартибда кўриб чиқилишини таъминлайди.\nМаданий-маърифий ва спорт ишлари бўлими мудири\nДеҳқонов Шуҳрат Холбўтаевич\nТел.: 256 87 57\n– маданий-маърифий тадбирларни, миллий ғоя тарғиботи ишларини ҳамда болаларни оромгоҳларда дам олдириш ва соғломлаштириш масалаларини ташкил этади, бу борада турли акциялар, танлов ва мусобақалар ўтказади;\n– меҳнаткашлар, ёшлар ўртасида жисмоний тарбия ва спортнинг оммавийлигини ошириш, улар ўртасида турли спорт мусобақалари, спартакиадалар, турнирлар ўтказиш орқали соғлом турмуш тарзини тарғиб этиш ишларини ташкил этади;\n– вазирлик, идора ва жамоат ташкилотлари билан биргаликда маданий-маърифий ва спорт йўналишларида ҳамкорлик тадбирларини ишлаб чиқади ҳамда бажарилишини таъминлайди;\n– байрамлар арафасида кам таъминланган, кўп болали, ёлғиз оилалар, «Меҳрибонлик», «Мурувват», «Саховат» уйлари, уруш ва меҳнат фахрийларига моддий ва ҳомийлик ёрдами кўрсатиш ишларини ташкил этади;\n– Болаларни дам олдириш ва соғломлаштириш Концепциясига мувофиқ болаларни оромгоҳларда дам олдириш ва соғломлаштириш билан боғлиқ масалаларни ташкил этади;\n– оромгоҳларни қуриш, реконструкция қилиш ва капитал таъмирлаш бўйича Манзилли дастур бажарилишининг мунтазам мониторингини олиб боради;\nКомпьютерлаштириш бўлими мудири\nНабиев Зафар Эркинович\nТел.: 252 78 34\n– касаба уюшмаси тизимида ахборот-коммуникация технологияларини жорий этиш ва ривожлантириш бўйича тегишли чора-тадбирлар режасини ишлаб чиқади ва амалга оширади;\n– касаба уюшмаси тизимида ахборот-коммуникация технологияларининг истиқболли ривожланишини ва ҳолатини мунтазам таҳлил этади, мазкур соҳадаги ишларни такомиллаштириш бўйича таклифлар тайёрлайди;\n– ахборот хавфсизлигини таъминлаш талаблари ва йўналишларини инобатга олиб, ахборот ресурслари ва тизимлари ҳимоясини таъминлаш масалаларини тартибга солиш чораларини кўради;\n– Федерациянинг тармоқ ва сервер қурилмаларига дастурий таъминотларни ўрнатиш ишларини олиб боради, сервер қурилмаларига ўрнатилган дастурий таъминотларнинг узлуксиз ишлаб туришини таъминлайди;\n– ҳудудий бирлашмалар ва аъзо ташкилотларнинг маълумотларни узатиш тармоғининг коммуникацион инфратузилмасини такомиллаштириш, электрон ҳужжат айланиши тизимини ташкил этиш ҳисобига маълумотлар алмашинувини бошқариш, ягона вертикал ва горизонтал корпоратив тармоқларни шакллантиришни амалга оширади;\n– Ўзбекистон Республикаси Ҳукумат порталига тақдим этиладиган ахборотларни тизимлаштиради;\n– Миллий ахборот тармоғига киритилган «Касаба уюшмаси ташкилотлари» комплекс ахборот тизимларининг техник таъминотини олиб боради ҳамда тартибланган ҳисоботларни www.gov.uz, www.nis.uz сайтларига, Давлат интерактив хизматларининг Ягона портали бўлган (Электрон ҳукумат) www.my.gov.uzга тақдим қилади;\n– касаба уюшмалари тизимида ахборот тизими фаолият кўрсатиши устидан назоратни олиб боради;\n– махсус дастурий маҳсулотлардан фойдаланиш тартиби асносида касаба уюшмаси тизимида ахборот-коммуникацион хизматларнинг ички идоравий меъёрий-услубий базасини такомиллаштиришни ташкиллаштиради;\nИжтимоий суғурта бўлими мудири\nИшанханова Нигора Насировна\nТел.: 256 70 96\n– ижтимоий суғурта бюджетини режалаштириш ва уни бошқариш масалаларини мувофиқлаштиради, ижтимоий суғурта бюджети бўйича бухгалтерлик ҳисобини олиб боради;\n– ижтимоий суғурта бюджети ҳисобидан соғломлаштиришга ажратиладиган маблағларни сарфлаш қоидалари ва нормаларига риоя қилиниши устидан назоратни амалга оширади;\n– ижтимоий суғурта маблағлари ҳисобидан санаторийлар ва дам олиш уйларига йўлланмалар нархининг белгиланиш механизми ва структураси, улардан фойдаланиш устидан назорат олиб боради;\n– санаторий-профилакторийлар бўйича харажатлар сметаси ҳамда болалар дам олдириш ва соғломлаштириш оромгоҳлари бўйича намунавий смета тузади;\n– ходимлар ҳамда болаларни дам олдириш ва соғломлаштиришни амалга ошираётган, шунингдек уларнинг нормал фаолият кўрсатишини таъминловчи барча тузилмавий бўлинмалар ишини ўз ваколатлари доирасида мувофиқлаштиради;\n– вазирлик, идора ва ташкилотлар билан ходимларни соғломлаштириш масалалари бўйича ўзаро алоқа ўрнатади;\nҲамзаев Жўрабек Абдиқулович\nТел.: 256 38 91\n– барча молиявий ишларнинг тўғри йўлга қўйилиши ва маблағлардан мақсадли фойдаланилиши устидан назорат қилади;\n– Федерация Кенгаши аппаратининг штатлар жадвали, харажатлар сметаси, республика касаба уюшмалари бюджетининг йиллик ижроси бажарилиши бўйича Раёсат мажлисларига маълумот тайёрлайди ҳамда ижросини таъминлайди;\n– Федерация Кенгаши маблағларининг тўғри сарфлашини, аъзолик бадалларидан чегирмалар ўз вақтида юқори ташкилотларга ўтказиб берилишини, уларни сметада кўрсатилган мақсадларга сарфланишини назорат қилиб боради;\n– касаба уюшмалари ташкилотларида бухгалтерия ҳужжатларининг тўғри расмийлаштирилишини, дебитор ва кредитор қарздорликларга йўл қўйилмаслигини, солиқ идораларига ҳисоботларнинг ўз вақтида топширилишини назорат қилади;\n– касаба уюшмалари ташкилотларида аъзолик бадаллари ва бюджети маблағлари Федерация Кенгаши томонидан тасдиқланган меъёрий ҳужжатлар асосида сарфланиши устидан назорат олиб боради ҳамда ушбу масалаларда уларга амалий ёрдам кўрсатишни таъминлайди;\n– Федерация Кенгаши ва касаба уюшмалари органларида товар-моддий бойликларни инвентаризация қилишни ташкиллаштиради, Кенгаш ходимларига ойлик маошлари ва сафар харажатлари тўловларининг ўз вақтида берилишини таъминлайди;\n– ҳар икки йилда бир марта Федерация Кенгашининг молиявий-хўжалик фаолиятини аудиторлик текширувидан ўтказилишини ташкил этади;\n– Федерация Кенгаши раҳбарияти билан келишган ҳолда касаба уюшмаси мулкини қайта ҳисоблаш ва баҳолаш учун мустақил экспертларни, қайта баҳолаш ва консальтинг ташкилотларидан мутахассисларни жалб этади;\n– Федерация Кенгаши ва ҳудудий бирлашмалар балансидаги болалар дам олдириш ва соғломлаштириш оромгоҳларининг мавсумга тайёргарлигини, оромгоҳларда маблағларнинг сарфланишини назорат қилади, мавсум якуни бўйича оромгоҳларда ўтказиладиган инвентаризацияларда иштирок этади;\n– солиқ, статистика ва бошқа органларга топшириладиган молиявий ҳисоботларни тузади ҳамда тегишли давлат ташкилотларига ўз вақтида топширилишини таъминлайди;\n– касаба уюшмаси бюджети ҳисобидан санаторий ва дам олдириш уйларига йўлланмаларни тақсимлаш режасини ишлаб чиқади, йўлланмалар нархини белгиланиш механизми ва структураси, улардан фойдаланиш устидан назорат олиб боради;\n– амалдаги қонунчилик доирасида асосий воситаларни ҳар йили қайта баҳолашнинг усуллари ва белгиланган коэффицентларидан тўғри фойдаланиш бўйича касаба уюшмалари ташкилотларига амалий ёрдам кўрсатади;\n– касаба уюшмалари ташкилотларида пуллик хизматлар турларини кўпайтириб, қўшимча даромадлар олишни ташкиллаштиради, касаба уюшмалари мулкини қайта ҳисоблашни ташкиллаштиради ва назоратини олиб боради;\nМатбуот хизмати раҳбари – Матбуот котиби\nЎрмонбекова Мухаббат Давранбековна\nТел.: 256 52 79\n– Ўзбекистон касаба уюшмалари фаолиятини, Федерация Кенгаши томонидан ташкил этиладиган ижтимоий-сиёсий, маданий-маърифий ва спорт тадбирларининг мунтазам равишда оммавий ахборот воситалари ва босма нашрлар, Ахборот агентликлари ва Федерация Кенгашининг Интернет тармоғидаги расмий портали орқали ёритилишини таъминлайди;\n– Федерация Кенгашининг Интернет тармоғидаги расмий порталига жойлаштириш учун бўлимлар томонидан тавсия этилаётган материалларни Федерация Кенгаши раиси тасдиғига киритади, порталга жойлаштириладиган материалларнинг мазмун-моҳиятига масъулликни амалга оширади ва раис тасдиғидан ўтган материалларнинг порталга жойлаштирилишини таъминлайди;\n– Федерация Кенгаши ва ОАВ, босма нашрлар ўртасида махсус режалар тузиш ҳамда улар асосида касаба уюшмалари ташкилотлари фаолиятига оид муҳим устувор йўналишларни информацион дастурларда ва кўрсатувларда, босма нашрлар саҳифаларида ёритиш ишларини амалга оширади;\n– Ўзбекистон Миллий матбуот марказида маҳаллий ва хорижий оммавий ахборот воситалари вакиллари иштирокида матбуот анжуманларини ташкил этади ва ўтказади;\n– касаба уюшмалари ҳаётига оид чоп этилган мақолалар, тайёрланган кўрсатув ва радиоэшиттиришлар таҳлилини амалга ошириш асосида Федерация Кенгаши раисига ахборот киритиб боради;\n– Федерация Кенгашининг журналистика соҳасида «Инсонга наф келтириш – олий бахт» Республика анъанавий танловини ташкил этади ва ўтказади;\n– оммавий ахборот воситалари ва Ахборот агентликларига касаба уюшмалари фаолиятига оид интервьюлар, давра суҳбатлари, тўғридан-тўғри мулоқотлар ва кўрсатувлар тайёрлашда амалий ёрдам кўрсатади ва ҳамкорлик қилади;\n– касаба уюшмалари фаолиятига оид нашр ишларини амалга оширади;\nТашматова Феруза Иззатовна\nТел.: 256 63 95\n– Федерация Кенгаши аппаратида канцелярия хизматига бошчилик қилади, келаётган ва жўнатилаётган ҳужжатлар ўз вақтида ишланиши, белгиланган жойга етказилишини таъминлайди;\n– ҳужжатлар белгиланган муддатларда бажарилиши ва тўғри расмийлаштирилиши устидан мунтазам назорат олиб боради ҳамда Кенгаш аппарати ходимлари, тасарруфдаги ташкилотлар томонидан бажарилишини ташкил этади;\n– Федерация Кенгаши раиси ҳузурида ўтказиладиган йиғилиш кун тартиби билан бўлимлар мудирлари ва тегишли ходимларни таништиради, тегишли топшириқ ва вазифаларни аниқлаб, котибиятга тақдим этади;\n– Федерация Кенгаши раҳбарияти томонидан берилган топшириқларнинг ижрочиларга етказилишини ташкиллаштиради ва уларнинг ўз вақтида бажарилиши бўйича котибиятга маълумот киритиб боради;\n– архив ва жорий архив билан ишлашни ташкил этади;\n– иш юритишни ташкил этиш, материалларни ўз вақтида ва тўғри шакллантириш ҳамда сақлаш ва ўз вақтида архивга топширишда Федерация Кенгаши аппарати бўлимларига услубий ёрдам кўрсатади;\n– канцелярияга оид муҳр, штампларнинг тўғри юритилишини ташкил этади ва сақланишини таъминлайди;\n– хизматда фойдаланиладиган ва махфий ҳужжатлар билан ишлашда белгиланган тартиб-қоидаларга риоя этилишини ташкиллаштиради;\n– Федерация Кенгаши раҳбарияти ва аппарати ходимлари, аъзо ва тасарруфидаги ташкилотлар раҳбарларининг хизмат гувоҳномаларини расмийлаштиради ва белгиланган тартибда уларнинг ҳисобини олиб боради;\n– ишлаб чиқариш билан боғлиқ фармойишларнинг белгиланган тартибда расмийлаштирилиши, рўйхатга олиниши ва асл нусхалари (ходимларни ишга қабул қилиш, ишдан бўшатиш, лавозимини ўзгартиришга оид фармойишлар бундан мустасно) сақланишини таъминлайди;\n– Федерация Кенгаши аппарати ходимларининг хизмат сафари гувоҳномалари ва хизмат сафарига келган ходимларнинг хизмат сафари гувоҳномалари расмийлаштирилишини ташкил этади;\n– почта алоқалари ишини ташкиллаштиради;\n– архив ходимлари билан биргаликда Федерация Кенгаши аппаратида юритиладиган ишлар номенклатурасини ишлаб чиқади ва тасдиқлаш учун киритади.\nБарча бўлимлар қуйидаги почта манзилида жойлашган.\n100165, Тошкент ш., Бухоро кўч., 24


“The Best” соврини учун якуний рўйхатга кира олмаган муҳим юлдузлар\n6 сентябрь, 2018, 14:39\nУшбу рўйхатга киритилмай қолган футболчилар кучлик учликка киришга муносиброқ эди.\nФИФА “The Best” соврини учун якуний рўйхатни маълум қилди. Ушбу рўйхатда “Ювентус”дан Криштиану Роналду (“Реал” билан эришган ютуқлари туфайли), “Реал Мадрид”дан Лука Модрич ва “Ливерпуль” юлдузи Муҳаммад Салоҳлар кучли учликка киришган. Уччала футболчи ушбу индивидуал совринни ўтган мавсумда кўрсатган натижалари туфайли ютиб олишга уриниб кўришади. Албатта уччовлон ушбу совринни ютиб олишга ҳақли.\nКриштиану “Реал”нинг қаторасига учинчи марта Чемпионлар Лигасини ютиб олишига муносиб ҳиссасини қўшган бўлса, унинг собиқ жамоадоши Модрич ҳам ушбу нуфузли совринга эга чиқди ва қўшимчасига миллий терма жамоаси билан 2018-йилги Жаҳон Чемпионатининг финалига қадар етиб борди. Салоҳ эса ўтган мавсумда Премьер Лигада росманасига порлади, дейишимиз мумкин.\nБироқ ўтган мавсумда сайёрамизнинг энг яхши футболчилари шу учтаси бўлдими? Бу рўйхатга киритилишга ҳақли бўлган яна бошқа футболчилар бор. Улар ким? Қуйида улар ҳақида таҳлил қиламиз.\nАнтуан Гризманн (“Атлетико Мадрид” ва Франция)\nГризманн очиқчасига ажойиб йилни бошидан кечирди. Жаҳон даражасидаги футболчи учун 2018-йил 2016-йилдаги омадсизликларининг компенсацияси бўлди дея оламиз. У Европа Лигасида ҳам, Жаҳон Чемпионатида ҳам ўзини кўрсата олди.\nУ “матрослар” билан Европа Лигасини ютиб олди. Финалда “Марсель”га қарши икки муҳим ғалаба голларини киритди. Бир неча ой ўтиб эса Франция таркибида Россия яшил майдонларида порлади. У ўзининг тўрт голи билан терма жамоасининг чемпион бўлишига катта ёрдам берди.\nИкки муҳим турнирда ғолиб чиққанига қарамай, ушбу якуний учликка кирмай қолгани бироз ғалати.\nКилиан Мбаппе (“ПСЖ” ва Франция)\nФранциялик ёш ҳужумчи “ПСЖ” билан ажойиб мавсумни ўтказди. Шу билан бирга, у Жаҳон Чемпионатида жаҳон савиясидаги мақомини батамом мустаҳкамлаб олди.\n19 ёшли футболчи Аргентинага қарши ўйинда урган голлари туфайли 1958-йилда Пеледан кейин Жаҳон Чемпионатида икки гол урган энг ёш футболчига айланди.\nАгарда буям камлик қилса, янги мавсум стартини олайлик. Уч ўйинда 4 гол! Ҳақиқий феномен ва жаҳон чемпиони! У ҳам энг яхши бўлишга лойиқ эди.\nРафаель Варан (“Реал” ва Франция)\n“Реал”нинг ўтган уч мавсумда қаторасига Чемпионлар Лигасида бош совринга эга чиқишида хизматлари катта бўлган ва сояда қолиб кетаётган навбатдаги қаҳрамон бу – Рафаель Варан ҳисобланади.\nФранциялик ҳимоячи “Реал”нинг ҳимоясида тўлиқ ҳукмронликни қўлга олган. У Рамос билан ҳамкорликда Чемпионлар Лигасидаги ғалабаларда муҳим бўлакка айланиб улгуришган. У шунингдек терма жамоасининг Мундиалдаги ғалабасига ҳам муносиб ҳиссасини қўшди.\nВаран Франция ҳимоясида анча ишончли ҳаракат қилди, ҳатто чорак финалда Уругвай дарвозасига гол ҳам урди. Ҳимоячи икки муҳим мусобақа ғолиби сифатида энг яхши футболчи бўлишга ҳақли навбатдаги номзод.\nКевин Де Брюйне (“Манчестер Сити” ва Бельгия)\nПеп Гвардиола ва унинг шогирдларини тушиниш мумкин. Премьер Лигада фантастик ўйин кўрсатганига қарамай, кўпчиликнинг наздида улар шунчаки ички чемпионатни ютишган.\nДе Брюйне “шаҳарликлар” ва Премьер Лиганинг энг яхши футболчиси бўлди. Жаҳон Чемпионатида эса у терма жамоасини ярим финалга қадар етаклаб келди. Якунда у Бельгия билан ўз тарихларида биринчи марта учинчи ўринга эга чиқишди. “Манчестер Сити” озгина эътирофга сазовор бўлиши билан Де Брюйненинг яхши кунлари ҳам келишига умид қилиш мумкин.\nЛео Месси (“Барселона” ва Аргентина)\n2006-йилдан бери биринчи бор Месси ушбу совринга киритлмади. Яна нима дейиш мумкин?\nНеймарни кетиши, Дембеленинг жароҳати ва Луис Суареснинг ёмон спорт формаси туфайли айнан аргентиналик даҳо каталонияликларни барча турнирларда олға етаклаб борди. У жамоанинг барча мажбуриятларини ўз бўйнига олди. Яратувчан ярим ҳимоячи, “алдамчи ўнлик” ва клуб тўпурарлиги каби вазифаларни бир ўзи аъло даражада бажарди.\nУ “Барселона” билан бутун мавсумда ютқазмади. Жамоасини қаторасига тўртинчи марта “Қирол кубоги” бош совринини олиб берди.\nОдамлар эса унинг Чемпионлар Лигасини юта олмагани билан танқид қилишади. Зеро у Валверденинг “Рома”га қарши мантиқсиз тактикаси билан йирик ҳисобда мағлуб бўлган эди. Россияда эса жамоа сифатида бирлаша олмаган Аргентинани яна бир ўзи олдинга етаклашга уриниб кўрди.\nУшбу рўйхатга киритилмай қолган футболчилар кучлик учликка киришга муносиброқ эди. Якуний учликдаги Муҳаммад Салоҳ ажойиб мавсум ўтказганига қарамай, бирорта турнирни юта олмагани сабабли биз келтирган бешта футболчидан бири унинг ўрнини эгаллашга ҳақлироқ эди.


“Динамо”ни мағлуб этган “Қизилқум” олий лигада қолиш учун бир қадам ташлади\n4 ноябрь, 2017, 19:24\nБугун 27-турнинг сўнгги учрашувлари ўтказилди. Охирги бўлиб баҳсларга киришган “Қизилқум” – “Динамо” беллашуви ҳам якунланди. Унда навоийликлар Самардар Шодмоновнинг киритган голи эвазига қимматли бўлган 3 очкони қўлга киритишди. Бу орқали Ҳамиджон Актамов шогирдлари биринчи лигага тушиб кетиш ҳудудидан бироз узоқлашди.\n17:30. “Қизилқум” – “Динамо” 1:0 #


Халқаро медиа холлда "Ўзбекистон – маданиятлар ва цивилизациялар чорраҳаси: тарих ва бугунги кун" мавзусида давра суҳбати ташкил этилди.\nЎзА хабарига кўра, давра суҳбатида Ўзбекистон Ислом цивилизацияси бош директори Шоазим Миноваров буюк аждодларимиз меросини ўрганиш, турли диний конфессия вакилларининг аҳил ва ҳамжиҳатликда яшаши учун зарур барча шароитлар яратилганини таъкидлади. Маълумки, тарихимизда ислом цивилизацияси, маърифати, ислом Ренессанси алоҳида ўрин тутади. Ушбу цивилизацияларга пойдевор яратган аждодларимиз аниқ ва ижтимоий фанлар, тиббиёт, коинот илми, замонавий IT-технологиялар, сунъий интеллект ривожида, давлатчилик, шаҳарсозлик илми, маданият, адабиёт, тасвирий санъат равнақида муҳим аҳамият касб этган.\nҲозирда мамлакатимиздаги илмий муассасалар, маърифат даргоҳларида буюк аждодларимизнинг ижодига мансуб 100 мингдан ортиқ манбалар бор. Ўзбекистон Ислом цивилизацияси марказида беш мингга яқин қадимий манбалар бор. Уларни мукаммал ўрганиш, маъно-мазмунини тарғиб этиш борасида кенг қамровли ишлар олиб борилмоқда.\nЎзбекистон Электрон оммавий ахборот воситалари миллий ассоциацияси бош директори Жалолиддин Сафоев миллий маданият ривожи ғоят кенг қамров ва миқёсли аҳамият касб этаётганини таъкидлади. Ушбу тузилма миллий маданий меросимизни жаҳон миқёсида тадқиқ этиш, оммалаштиришда ҳам илғор лойиҳаларни ҳаётга фаол татбиқ этмоқда. Чоп этилаётган китоб-альбомлар, маърифий нашрлар, ўтказилаётган конгресс ва анжуманлар Ўзбекистон маданий меросига дунёда қизиқиш жуда катта эканини кўрсатмоқда.\nДавра суҳбатида Ўзбекистон Республикаси Маданият вазирлиги ҳузуридаги Маданият ва санъатни ривожлантириш жамғармасининг фаолияти хусусида ҳам батафсил маълумот берилди.\nДругие материалы в этой категории: « Муфтий ҳазратлари юрт келажаги ва фарзандлар бахти учун хизмат қиладиган муносиб номзодга овоз бердилар\tМуфтий ҳазрат Оксфорд ислом маркази раҳбарини қабул қилдилар »


“Болалар китоби” кўргазмаси очилди\nХоразм. 25 сентябрь куни эрталаб вилоят ахборот-кутубхона марказида “Болалар китоби” кўргазмаси очилди. Вилоят ахборот-ресурс марказларининг ҳамда кутубхоналарнинг кўргазмалари, китоб савдоси ташкил қилинди. Воҳанинг таниқли болалар шоир ва ёзувчилари билан учрашувлар, “Билимдон ўқувчи” викторинаси, “Чевар қиз” кўргазмаси, “Доно болажон” шахмат-шашка мусобақалари ўтказилди.\n“Соғлом ва маънавий етук авлод-юрт келажаги” мавзусида болалар шоирлари билан учрашувда болалар шоири, Ўзбекистонда хизмат кўрсатган журналист Оллаберган Пўлатов, шоира, Ўзбекистонда хизмат кўрсатган маданият ходими Гавҳаржон Ибодуллаева, таниқли ёзувчи ва шоирлар Исмоил Оллаберганов, Болтабой Бекметов, Ортиқбой Манглибаев, Қадамбой Шодонов иштирок қилдилар.\n“Китоб- бизнинг дўстимиз”, “Китобдан яхшироқ дўст йўқ”, “Китоб- беназир устоз” мавзусидаги маърузалар ўқитувчи ва болажонларда катта таассуротлар қолдирди.\nКўргазманинг очилиши тантанасида фаол ахборот ресурс марказларига, ўқитувчиларга ва иқтисодорли болаларга ташкилий қўмитанинг “Фахрий ёрлиқ” лари топширилди.\nБолаларнинг китоб байрами 26 сентябрь куни ҳам давом этади. Тадбирнинг иккинчи куни “Ўқиш – энг яхши таълим” деб номланган маънавий дастур режалаштирилган. Вилоят ахборот- ресурс маркази томонидан тайёрланган ушбу дастурда иштирок қиладиган болажонлар воҳанинг таниқли шоирлари ва ёзувчилари билан яқиндан танишиш бахтига сазовор бўладилар. Ёш истеъдодларнинг мушоиралари бўлиб ўтади.\nБайрам тадбирлари оммавий ахборот воситаларида кенг ёритилмоқда.\nВилоят матбуот ва ахборот бошқармаси


Акрам Муҳаматқулов: «Ўзбекистонда ижтимоий медиа бешинчи ҳокимиятга айланмоқда»\n27 ноябрь куни Лондондаги «Glaziers Hall»да UzInvest форуми бўлиб ўтди. Тадбирда Ахборот ва оммавий коммуникациялар агентлиги PR-маркази раҳбари Акрам Муҳаматқулов сўз олиб, ахборот соҳасидаги ўзгаришлар ҳақида потенциал инвесторларга маълумот берди.\nKun.uz мухбирининг Лондондан хабар қилишича, АОКА расмийси Ўзбекистонда ижтимоий тармоқлардаги фаоллик тобора ошиб бораётганини қайд этган.\n«Ижтимоий тармоқлардаги фаоллик ортиб боряпти. Ҳозир қўрқув йўқолган. Аввалги даврда, биласиз, бизда зўравонлик ва қўрқув бор эди, одамлар фикр билдиришга ҳайиқишарди. Ҳозир эса ижтимоий медиа бор. Анъанавий оммавий ахборот воситаларини тўртинчи ҳокимият деб оладиган бўлсак, бугунга келиб ижтимоий медиа эҳтимолки бешинчи ҳокимиятга айланаётганининг гувоҳи бўляпмиз. Эркинлик муҳити бор ва одамлар бўлаётган жараёнларда иштирок эта олишлари мумкинлигини ҳис этишмоқда», – деди Муҳаматқулов\nPR-марказ раҳбари сўз эркинлиги, давлат органларининг очиқлиги, хорижий оммавий ахборот воситаларининг Ўзбекистондаги фаолияти каби масалаларга ҳам тўхталиб ўтди.\n«Мен Ўзбекистонга шу йил бошида қайтганман. Президент томонидан ғарб мамлакатларида иш тажрибасига эга ватандошларни юртга қайтариш ташаббуси илгари сурилган. Бунгача деярли 20 йил хорижда яшаганман.\nМамлакатимизда бўлаётган ўзгаришлар ортга қайтариб бўлмас эканига ишончим комил. Биласизми, ислоҳотлар мобайнида вақт жуда қадрли ресурс. Шуни англаган ҳолда яхшироқ натижаларга эришиш учун кеча-ю кундуз ишлашимизга тўғри келяпти.\nБугунги Ўзбекистон – 2016 йилгача бўлган даврдан катта фарқ қилади. Давлат ўзгаряпти, жамоатчилик ўзгаряпти. Биз очиқлик, демократия йўлини танлаганмиз. Ўзаро тийиб туриш механизмларига эга ва ўйин қоидалари қонунларга асосланган жамият қуриш учун ОАВ эркинлиги, ахборот олиш эркинлиги ҳамда ўзгаришларга бефарқ бўлмаган ва унда иштирок этадиган жамоатчилик керак бўлади.\nАхборот ва оммавий коммуникациялар агентлигимизнинг асосий вазифаларидан бири – барча давлат органлари ва давлат корхоналарининг очиқлигини таъминлаш ва уларга жамоатчилик билан алоқа қилишида кўмаклашиш. Биз инвестицион иқлимда қарор қабул қилувчиларни батафсил ахборот билан ўз вақтида таъминлашимиз зарурлигини тушунамиз», – деб таъкидлади Акрам Муҳаматқулов.\nУнинг қўшимча қилишича, Ўзбекистон ҳукумати хориж ОАВ ва халқаро ташкилотлар билан ҳамкорлик қилишга тайёр.\n«Биз ўз муаммоларимизни муҳокама қилишга, муаммолар билан юзланишга, уларни тан олишга ва уларнинг устида ишлашга тайёрмиз. Нафақат мамлакатимиз жамоатчилиги, балки жаҳон ҳамжамияти билан ҳам муносабат ўрнатиш бўйича ҳукумат позициясида фундаментал ўзгариш бўлган», – деди АОКА расмийси.\n22:09 / 13.12.2019\nЖурналист ва блогерлар АОКА фаолиятига баҳо беришди\nБобур Парпиев: «Хорижий ҳамкорлар билан финтех инструментлари бўйича музокаралар ўтказяпмиз»\nАкрам Муҳаматқулов: «Умид қиламизки, журналистлардаги ички цензура вақт ўтиши билан йўқолиб кетади»


Истеъмолчилар коммунал хизматлар учун квитанциялар тўлдиришмайди | NORMA.UZ\nВазирлар Маҳкамасининг 14.09.2017 йилдаги 726-сон “Коммунал хизматларнинг ягона биллинг тизимини ташкил этиш тўғрисида”ги қарори қабул қилинди.\nИстеъмолчининг бирхиллаштирилган ягона шахсий рақамидан фойдаланган ҳолда Коммунал хизматларнинг ягона биллинг тизими 2018 йил 1 августгача ишлаб чиқилиши ва ишга туширилиши даркор. Бу Ахборот технологиялари ва коммуникацияларини ривожлантириш вазирлиги, Уй-жой-коммунал хизмат кўрсатиш вазирлиги, энергия таъминоти ташкилотларига топширилган. Ягона интегратор тизимнинг ишини ва узлуксиз фаолият кўрсатишини мувофиқлаштириш учун масъул ҳисобланади.\nБиллинг тизими истеъмолчиларга ҳисоб тақдим этади ва ҳисобварақлардаги пулларни, уларни коммунал хизматлар етказиб берувчиларининг амалдаги тарифлари бўйича ўтказиш ва ҳисобдан чиқаришни назорат қилади. Шунингдек, унинг вазифасига ҳисоблагичларни бошқариш ҳам киради: истеъмолчиларга коммунал хизматлари кўрсатишни активлаштириш ёки блокировка қилиш.\nТизим воситасида коммунал хизмат кўрсатиш соҳасига интерактив хизматлар жорий қилинади. Масалан, электрон тўлов тизимлари.\nКоммунал хизматлар етказиб берувчилари тизимга босқичма-босқич уланади:\n1.01.2019 йилгача – электр ва газ таъминоти;\n1.01.2021 йилгача – ичимлик сув таъминоти, канализация ва иссиқлик таъминоти.\nТошкент шаҳрини ободонлаштириш жамғармаси маблағлари қаерга йўналтирилади


1 йил аввал 3257 Абдулазиз Мўмин\nРасулуллоҳ соллаллоҳу алайҳи васалламни яхши кўриш иймон аҳлларининг сармояси ва Ислом аҳкомларининг татбиқидир. Зеро, яхши кўришдан мақсад қуруқ эҳтирос ва ҳиссиётнинг ўзи эмас, балки у зотдан келган ҳар бир кўрсатмани қабул қилиш, бажариш ва лозим тутишдир. Аллоҳ таоло: «Эй иймон келтирганлар! Аллоҳ ва Унинг расулидан олдин шошилманглар! Аллоҳдан қўрқинглар! Албатта, Аллоҳ эшитувчи ва билувчидир» (Ҳужурот сураси, 1-оят), деган. Ушбу оят у зотнинг кўрсатмаларини ҳар қандай нарсадан устун қўйиш, уларга бўйсунишни тақозо этади.\nҲадисда зикр қилинган муҳаббатдан мурод Аллоҳ ва расулига итоат этиш ва розиликларига сабаб бўладиган фарз ва суннат амалларни адо этишдир. Бу муҳаббатнинг самараси жаннатда Расулуллоҳ соллаллоҳу алайҳи васаллам билан бирга бўлишдир. Итоат қилиб, муҳаббат даъвосини қилиш лозим. Аммо итоат қилмасдан муҳаббатни даъво қилиш исбот-далилсиз қуруқ гапга ўхшаб қолади. Пайғамбар алайҳиссаломга қанча кўп эргашилса, муҳаббат ҳам шунча ортиб, мукаммаллашиб боради. Охир-оқибат у зот билан бирга бўлиш мақомига мушарраф бўлинади. Ушбу маънони қуйидаги ҳадис ҳам таъкидлайди.\nИмом Термизий ва Насоий келтирган ривоятда Сафвон ибн Қудома розияллоҳу анҳу айтади: «Ҳижрат қилиб Набий соллаллоҳу алайҳи васалламнинг ҳузурларига келдим ва: «Ё Аллоҳнинг расули! Қўлингизни узатинг байъат қилай», дедим. У зот қўлларини узатдилар. Мен: «Ё Расулуллоҳ, мен сизни яхши кўраман», дедим. У зот: «Киши яхши кўргани билан бирга бўлади», дедилар.\nИмом Термизий Абдуллоҳ ибн Масъуд розияллоҳу анҳудан келтирган ривоятда: «Киши яхши кўргани билан бирга бўлади ва унга касб қилгани бордир», дейилган. Ушбу ривоятдаги «унга касб қилгани бордир» деган жумлада итоат асосларини ўзлаштириб, амал қилишга қараб Расулуллоҳга яқинлашиш ортишига ишора бор.\nАллоҳ таолонинг «Кимда-ким Аллоҳ ва Расулга итоат этса, ана ўшалар Аллоҳнинг инъомига эришган зотлар: пайғамбарлар, сиддиқлар, шаҳидлар ва солиҳ кишилар билан биргадирлар. Улар қандай ҳам яхши ҳамроҳдир» деган. Бу оятда пайғамбарлар билан биргаликда бошқаларнинг зикр қилинишида солиҳликда мукаммал бўлмаганлар солиҳликда мукаммал бўлганларни яхши кўриши билан улар қаторидан жой олишларига ишора қилинган.\nБошқа оятда: «Кимки Аллоҳга ва Унинг расулига итоат этса ва Аллоҳдан қўрқиб, тақво қилса, айнан ўшаларгини ютуқ эгаларидир», деган. Яхши кўрувчилар ва итоат этувчилар пайғамбарлар, сиддиқлар, шаҳидлар ва солиҳлардан иборат улуғлар жамоаси билан бирга бўладилар.\nИмом Термизий келтирган ривоятда Али ибн Абу Толиб розияллоҳу анҳу айтади: «Набий соллаллоҳу алайҳи васаллам Ҳасан ва Ҳусайннинг қўлларидан тутиб: «Ким мени яхши кўрса, бу иккисини ва ота-оналарини яхши кўрса, қиёмат кунида менинг даражамда мен билан бирга бўлади», дедилар». Яъни жаннатда менинг қўшним бўлади ёки «Киши яхши кўргани билан бирга бўлади» дейилганидек аҳли байтимнинг даражасида бўлади.\nБир киши Набий соллаллоҳу алайҳи васалламнинг ҳузурларига келиб: «Ё Расулуллоҳ! Сиз мен учун аҳлимдан, мол-мулкимдан ҳам севимлироқсиз. Сизни эслаганимда (кўрмай туришга) сабрим чидамайди. Қачон келиб сизга назар ташласамгина кўнглим таскин топади. Мен ўзимнинг ва сизнинг вафотимизни ўйладим. Билдимки, сиз жаннатда пайғамбарлар қаторида баланд мақомда бўласиз. Мен унга кирсам ҳам сизни кўра олмайман», деди. Ўшанда Аллоҳ таоло «Кимда-ким Аллоҳ ва Расулга итоат этса, айнан ўшалар Аллоҳнинг инъомига эришган зотлар: пайғамбарлар, сиддиқлар, шаҳидлар ва солиҳ кишилар билан биргадирлар. Улар қандай ҳам яхши ҳамроҳдир» оятини нозил қилди.\nАсфаҳоний «Ат-Тарғиб» номли асарида Анас розияллоҳу анҳудан ривоят қилган ҳадисда Расулуллоҳ соллаллоҳу алайҳи васаллам айтадилар: «Ким мени яхши кўрса, жаннатда мен билан бирга бўлади».\nЯхши кўриш ва унинг натижасида келиб чиқадиган гўзал итоат ва эргашишга қараб жаннатдаги даражалар бир-биридан фарқ қилади.\nЮқорида келтириб ўтилган ҳужжат-далиллардан аён бўладики, итоатдан холи бўлган муҳаббат эгасига ҳеч қандай фойда бермайди. Пайғамбар алайҳиссаломни яхши кўриш билан бирга у зот буюрган ҳар бир ишга бўйсуниш ва қайтарган ҳар бир қайтариқларидан қайтиш зарур. Расулуллоҳ келтирган рисолатни ҳурмат қилиш ва у зот Робби ҳузуридан келтирган илоҳий кўрсатмаларга эргашиш меъёр-ўлчовдир.\n Бу лафз Ибн Масъуд, Абу Мусо, Анас розияллоҳу анҳумдан ривоят қилинган. Шу маънода бошқача лафз билан клган Абу Зарр розияллоҳу анҳудан ҳам ривоят бор.\n Нисо сураси, 69-оят.\n Нур сураси, 52-оят\n Имом Табароний ва Ибн Мардувайҳ Оиша ва Ибн Аббос розияллоҳу анҳумдан ривоят қилган.\n Нисо сураси, 69-оят. Имом Бағавий тафсирида бу оятни Савбон розияллоҳу анҳу ҳақида нозил бўлган деб келтирган.


БМТ бош котиби Кофи Аннан бугун Ливан жанубидаги халқаро тинчликпарвар аскарлар билан учрашди.\nКеча Байрутда Аннан Хизбуллоҳ гуруҳи¸ асирдаги икки Исроил аскарини озод қилиши керак деб талаб қўйган эди.\nАйни пайтда Аннан Исроил жанубий Ливанни қамал қилишни тўхтатиши зарурлигини ҳам таъкидламоқда.\nБугун БМТ бош котиби Исроил раҳбарлари билан сўзлашувлар олиб бориш учун Қуддусга борди.\nБу ҳафтада БМТ бош котиби Кофи Аннанннинг Сурия ва Эронга ҳам бориши режаланган.


Microsoft бош директори Бред Смитнинг таъкидлашича, SolarWinds-га қилинган хакерлик ҳужумига Россиянинг алоқадорлиги ҳақида далиллар мавжуд, бу АҚШ тарихидаги энг хавфли киберҳужум деб номланади.\n«Биз Россия разведкасига ишора қилувчи муҳим далилларни топдик ва бизни бошқа жойга олиб борадиган далилларни топмадик», деди Смит АҚШ Сенати Разведка қўмитаси олдида тинглаш пайтида. Унинг сўзларига кўра, Техасда жойлашган SolarWinds компаниясининг тизимларига кириб боришга имкон берган код шу қадар мураккабки, унда камида мингта юқори малакали дастурчилар ишлаган. Ушбу ўлчов давлат идораларининг иштирокини кўрсатади, деди Microsoft раҳбари.\nСенат муҳокамасининг яна бир иштирокчиси — FireEye раҳбари Кевин Мундианинг айтишича, хакерлар ҳужумда Россия фойдаланган воситаларга ўхшаш воситалардан фойдаланишган. Улар Хитой, Шимолий Корея ёки Эрон фойдаланаётган нарсаларга ўхшамайди, деди у.\nДекабрь ойи ўрталарида АҚШнинг бир қатор давлат ва хусусий тузилмаларига қилинган хакерлик ҳужуми ҳақида маълум бўлди. Ҳужум Microsoft ва унинг мижозларига ҳам таъсир кўрсатди. Хакерлик ҳужуми SolarWinds дастурини юқтириш орқали содир бўлди. Ҳужум АҚШдаги камида тўққиз федерал агентликни, шу жумладан мудофаа, савдо, энергетика, ички хавфсизлик ва молия вазирликларини ҳамда 100 дан ортиқ хусусий компанияларни нишонга олди. Юқтирилган дастурдан фойдаланувчиларнинг умумий сони 18 мингга яқин бўлиши мумкин.\nАмерика ОАВси ҳужумни Россия махсус хизматлари назоратидаги хакерлар уюштирган деб даъво қилмоқда.\nБироқ, ўша пайтдаги АҚШ Президенти Доналд Трамп Россияни киберҳужумда айбдор деб ҳисоблашдан бош тортди, гарчи унинг энг яқин бўйсунувчиларининг қарама-қарши позициясига қарамай. Охирги дақиқада Оқ уй Москванинг айбдорлиги тўғрисидаги расмий декларацияни бекор қилди.\nЯқинда Оқ Уйнинг Миллий хавфсизлик бўйича маслаҳатчиси Жейк Салливан АҚШ SolarWinds-га қилинган хакерлик ҳужумига яқин бир неча ҳафта ичида жавоб қайтаришини айтди. Жавоб, у таъкидлаганидек, «кўринадиган ва кўринмас» бир нечта воситаларнинг комбинациясини ўз ичига олади.


ЧОРБНИНГ ҚАЙТИШИ - “Китоб дунёси” газетаси сайти\n911 марта кўрилган.\nЭр-хотин Келлерлар театрдан кеч чиқди. Ҳавоси андак рутубатли ва мана, саккиз асрдирки, кўндалангига мавж урмиш кўлда ибодатхона акси жимирлаб турган бу немис шаҳрида Вагнерни совуққонлигу нозик таъб ила ижро этишар, тингловчиларни бурнидан булоқ бўлгунча мусиқага тўйдиришарди. Келлер аёлини театрдан тўғри ўзининг оқ шароби билан маълуму машҳур олифталар қовоқхонасига олиб борди, тунги соат иккидагина ичкариси хира ёритилган автомобиль уларни хилват кўчалар бўйлаб одми ҳовлининг темир дарвозаси тагига ғизиллатиб элтиб қўйди. Президент Крюгерга қуйиб қўйгандек ўхшайдиган чорпахил, кекса Келлер кўча чироғининг хира нурида япроқларнинг олачалпоқ соя-лари ўйноқлаётган йўлакка ўтди. Чироқ нури бир зумга Келлернинг оҳорланган кўксига, сўнгра шиша мунчоқнинг маржон-маржон нурлари эрининг ортидан автомобилдан тушаётган рафиқасининг бўлиққина оёғига чанг солди. Даҳлизда уларни оқсоч кутиб олди, чопиб келганча, ранги-қути ўчиб Чорбнинг келиб-кетганини пичирлаб айтди. Варвара Климовнанинг лўппи, ҳали ажин ораламаган юзи учди, ҳаяжондан қизариб кетди:\n— Чорб уни бетоб дедими?\nОқсоч янада паст товушда пичирлади. Келлер гўштдор кафти билан тукли мовутини силаган бўлди, чуқур ажин тушган, пастки лаблари чўччайган маймунсифат афти тумшайди.\n— Эртагача кутолмайман-ку! Ҳозироқ ўша ёққа отланамиз, — бошини сарак-сарак қилганча Варвара Климовна тўнғиллади ва малла, ясама сочини беркитиб турган ҳарир тўрнинг учидан ушлаб турган жойида айланди. — Вой, Худойим-ей... Бекорга бир ойдан бери хат-хабар келмай қўйган экан-да.\nКеллер буклама цилиндрини муштуми билан бир уриб тўғрилади-ю, хириллаб русчалади:\n— Бу боланинг ақли жо-йидамас. Касал одамни яна ўша жирканч меҳмонхонага олиб боришга қандай ҳадди сиғди-а?..\nАммо улар қизимиз бетоб, дея адашганди. Чорб уни бетоб дейиш осонроқ бўлгани учун шундай йўл тутганди. Аслида Чорб чет элдан ёлғиз қайтган ва хотини ўлганини, нега ёзмаганини тушунтириш лозимлигини энди англаганди. Оғир, жуда оғир. Қайғусини биров билан бўлишмай, унга гард юқтирмай, ёлғиз ўзи ҳасрат чекмоқчи бўлганини қандай тушунтирсин? Хотинининг электр токи зарбидан топган ўлими — кўз кўриб, қулоқ эшитмаган фавқулодда ҳодиса, бундай пок-беғубор ўлим сира кузатилмаган — энг шаффоф нур таратаётгандай туюлди.\nБаҳор кунларининг бирида Ниццадан ўн чақирим беридаги оппоқ ястанган шосседа хотини ҳазил-ҳузул қилиб бўрон ағанатган симёғочнинг ҳали ток узилмаган симини ушлаб олганидан бери бутун дунё Чорб учун бегоналашди, тамом бўлди, ҳатто яқин ўртадаги қишлоққача ўз қўлида кўтариб борган маййит-да ёт-бегона, кераксизга айланди. Жасадни тупроққа қўйиш керак бўлган Ниццада сил касалига йўлиққан пастор1 ўлим тафсилотларини суриштириб беҳуда уринди — Чорб синиққина кулиб қўйди, кун бўйи пляждаги шағалга ўрнашволиб, рангли тошчаларни у кафтидан бу кафтига олиб ўйнаб ўтираверди, кейин дабдурустдан, дафн маросимини ҳам кутмасдан, хотини иккалови тўй саёҳати давомида кўрган-бўлган жойлар орқали Германияга қайтиб кетди.\nУ доимо эрига ҳамроҳ эди: баланд пошнали этикчаларида чаққон-чаққон қадам ташлар, қўллари дам бута баргини узиб, дам қоядеворни силаб-сийпаб тинч турмас, бу қўллар енгил, ўйноқи, ҳаракатчан эди. Тунлари тоқат қилиб бўлмайди — унинг хаёли ваҳимали тус олаверади; Чорб уч ҳафталик саёҳатда деярли мижжа қоқмади ва эндиликда у билан илк бор учрашиб, бир ёстиққа бош қўйган шаҳарга, бултур кузда иккалови жўнаб кетган вокзалга чарчоқдан гандираклаб кириб келди.\nТор кўчада, шаҳар операси биқинида путурдан кетган, уч қаватли, ножўя ишлар амалга ошириладиган, хоналари бир ҳафтага ҳам, бир соатга ҳам бериладиган, меҳмонхона — сувоқлари кўчиб тушгани боис жўғрофий харитадан фарқи қолмаган, олачалпоқ деразаларидаги докалар йиртилган ва сира қулфланмайдиган, кишибилмас эшикли уй бор эди. Рангпар, бетакаллуф югурдак Чорбни иланг-биланг, зах ва карам ҳиди анқиб турган даҳлиздан эргаштирди. Чорб унинг ортидан хонага кирганда, хотини билан илк тунни бирга ўтказган ҳужрани дарров таниди. Ўшанда хотинига ҳаммаси қизиқ туюлганди. Варвара Климовна эса яқин дугоналарини иккита-иккитадан олиб янги келин-куёвга аталган ётоқхонани кўрсатишга етакларди — меҳри товланиб-пичирлаб, филдай-филдай пар-тўшакларни, апельсин рангларни, готик услубдаги ҳарфлар билан: «Ўла-ўлгунча биргамиз», деб битилган гилам ёнига турган катак-катак ҳамда қизил попукли икки жуфт мўъжаз тунги туфлиларни қўлини бигиз қилиб кўрсатарди. Кейин ҳамма дастурхонга юзланди. Чорб эса рафиқаси билан оний фурсатда тил бириктириб, орқа эшикдан жуфтакни ростлаб қолди ва эртасига тонгдагина, экспресс жўнаб кетишидан ярим соат бурун, лаш-лушларини олгани уйга кириб келди. Варвара Климовна тун узоғи ҳўнграб чиқди; қашшоқ мусофир ва адабиётчи Чорб унинг учун шубҳали нусха бўлган қайнотаси эса қизининг танловини, шаробга кетган харажатни, қўлини бурнига тиқиб қолаверган полицияни лаънатларди...\nТун парвонаси ўзини жаранглатиб чироққа урди. Чорб ҳам ўзини эшикка уриб, ташқарилади. Хотинининг қизлик уйи рўпарасида терак қуриб борар, барглари уруғи кўринадиган оқ узум тусида эди. Панжара ортида қайин танаси лип-лип кўзга ташланади — гўё қалин печак ғилофига ўранган — Чорб Россияда қайинларга печаклар чанг солмаслигини айтганди, хотини эса қайин баргларининг сарғиш ранги дазмолланган чойшабда қолган занг доғини эслатади, деганди. Йўлак четларида эман ва каштанлар турнақатор тизилган эди...\nҲозир эса тунда ҳурпак каштанлар ҳашамат бериб турган бу кўчани аранг таниди. Шохдевор ортида таниш уй кўринди. Битта дераза ланг очилган, чироғи ёниқ экан. Оқсоч оёғини кериб оппоқ чойшабни ёяётибди. Чорб уни чақирди. Оқсоч шоша-пиша пешвоз чиқди. Варвара Климовнага айтганидай, гарчи боғ эшигини дарров очиб қўйган эса-да, Чорб йўлакда мум тишлаб тураверди. «Ялангбош эди, — деб гапириб берди оқсоч кейинроқ бекасига, — фонарь ёруғи пешонасига тушиб турарди, пешанасида реза-реза тер, сочлари ёпишиб қолган. Сизларни театрда, дедим ва нега бир ўзи келганини сўрадим. Кўзлари совуқ йилтилларди, соқоли ўсиб кетган. У секингина: «Қизлари бетоб эканини айтиб қўйинг», деди. Мен: «Қаерга жойлашдингиз?» деб сўрадим. У: «Ўша-ўша жойда», деди, кейин қўшиб қўйди: «Барибир эмасми? Эртага эрталаб кириб ўтаман». Мен кутиб туришни таклиф қилдим, лекин у миқ этмади, бурилди-да, кетиб қолди».\nШу тарзда Чорб ўзининг хотиралари ибтидосига қайт-ганди. Бу бир вақтнинг ўзида ҳам оғир, ҳам ширин синов эди. Мана, синов ҳам охирлаб қолди. Эр-хотинликнинг биринчи тунини ўтказишган ҳужрада бир оқшом ўтириб чиқса бўлгани, эртага эса синов ортда қолади ва марҳуманинг сиймоси тўла-тўкис қайта тикланади.\nХиёбондан меҳмонхонага қайтаркан, ўриндиқларда ғира-шира шарпаларни кўриб, туйқус англадики, қаттиқ чарчаганига қарамай, яланғоч лампочкали хонада бир ўзи ухлолмайди. Майдондан катта кўчага ўтди. Энди у нима қилишни билади. Аммо узоқ излади: шаҳар тинч-осуда, маъсум уй-қуда — муҳаббат деганлари пулга чақиладиган махфий тор кўча Чорбга номаълум эди. Товонлари зирқираб, қулоқлари шанғиллаб бир соат бесамар сандироқлаганидан сўнг тасодифан ўша кўчага кириб қолди ва ўзига чорлаган аёлнинг олдига дарров бора қолди.\nАёл бошини бир томонга қийшайтириб, сумкасини ликиллатиб: «Йигирма бешта бўлади», — деди.\nЧорб бош ирғади. Кейинроқ унга разм солиб, гарчи ҳорғин кўринса-да, аёлнинг чакки эмаслигини, сочлари оқ-сариқ, чиройли турмакланганини пайқади.\nЧорб аёлни жимгина хонасига етаклаб олиб кирди. Аёл ундан:\n— Хамир учидан патир нима бўлади? — деб сўради.\nКарахт ва паришонхотир Чорб унга бақрайиб, гап нимадалигини аранг англади.\nАёл пулни олиб, жо-бажо қилиб сумкасига солди ва енгил хўрсиниб қўйди. У кўз қири билан Чорбга назар ташлади ва ғамгинлигидан озроқ ҳайрон бўлди. Чорб тезгина ўзини диванга таппа ташлаб, деворга ўгирилиб олди.\n«Бу қилиғи, афтидан, ноз-фироғи бўлса керак», — деб ўйлади аёл. Чорб аллақачон қотиб ухларди.\nАёл хонани кезинишга тушди. Дераза тагидаги сандиқнинг қопқоғи очиқлигини кўриб, чўккалади ва бир чеккадан титишга тушди. Қўлига аёл кишининг кўйлаги, пайпоғи, шойи латта-путталар илинди. Ҳиди бирам ёқимлики. Аёлнинг юраги орзиқиб кетди.\nАёл бир соатдан камроқ ухлади: аянчли қичқириқдан уйғониб кетди. Бақирган Чорб эди. У ярим тунда уй-ғониб, ёнбошига қараганди, ёнида ётган хотинни кўрдию чинқириб юборди. Аёл титраб-қақшаб чироқни ёққанида, Чорб чойшабга ўралашиб, деворга тиралиб ўтирарди. Юзини беркитиб олган панжалари орасидан битта кўзининг телбавор ёнгани кўринди. Кейин юзини очди-ю, аста-секин аёлни таниди.\nЧорб енгил тортди. Тушундики, оғир синов ўтиб кетди. Кушеткага ўтиб ётди. Бундан ваҳимаси ошган аёл пойабзалининг тасмасини тақиб, шляпасини бошига илди.\nШу маҳал даҳлизда қадам товушлари эшитилди.\nЮгурдакнинг зорланган, умидсиз овози келди:\n— Лекин у киши хоним билан, ахир...\nДарғазаб бўғиқ овоз ўзиникида туриб олди:\n— Мен сизга нима деяпман, у — менинг қизим.\nҚадам товушлари эшик тагида тинди. Кейин эшик тақиллади. Шунда аёл столдан сумкасини олиб, шахт билан эшикни очди. Қаршисида оғзи ланг очилган кекса жаноб турарди, орқасида тўладан келган, йиғлайвериб шишиб кетган, бошига ҳарир тўр ташлаб олган, ёши ўтиб қолган хоним мўраларди. Хонимнинг ортида эса ранги докадай оқариб кетган, кўзлари аланг-жаланг калтабақай югурдак оёқ учида туриб, аёлни имлади. Аёл унинг имосини тушуниб, даҳлизга лип этиб ўтди. Тонг қотган кекса жаноб аёлга бошини бурди, сўнгра ёнидаги хоним билан ичкарилади. Эшик ёпилди. Аёл билан югурдак эса бир-бирига қўрқиб қарашди ва энгашиб, эшикка қулоқ тутишди. Аммо ичкари жимжит эди. Ичкарида уч киши борлиги жуда ғалати. Ғинг деган товуш эшитилмади.\n— Улар сукут сақлашяпти, — дея шивирлади югурдак ва кўрсаткич бармоғини лабига босди.\nҲикоянинг газета варианти босилмоқда\n1Пастор — протестант мазҳабидаги руҳоний (изоҳлар таржимонники).


Fergana.uz - Вилоят тарихи amCharts examples\n2017-05-13 17:51:36 1661\nФарғона вилояти Ўзбекистоннинг қадимги маданият ўчоқларидан бири. Вилоят ҳудудида топилган тош даври манзилгохлари ва қоятошларига солинган суратлар водийда одамлар енг қадимги даврлардан бери яшаб келганликларидан дарак беради. Фарғона вилоятининг тош даври ёдгорликларини 1954-йил А.П. Окладников раҳбарлигидаги археология отряди ўрганган. Водийнинг шарқий қисмидаги Қайроққум, Хўжағор ва Учқўрғон маконларидан мустйе даврига оид тош қуроллар топилди. Водийнинг ғарбий қисмидаги қадимги тош даври маданиятига оид манзилгоҳлар мустйе давридаги Қалъача, Жарқўтон ва Қапчиғай тош қуроллар ишлаш устахоналари топилиб ўрганилди. 1958-йил биринчи марта Марказий Фарғонадан мезолит даврига оид микролит тош қуроллари топилди. Шунингдек, Марказий Фарғонадаги Узункўл ва Тайлоқкўл атрофларидан мезолит ва неолит даврларига оид 24 та манзилгоҳ борлиги аниқланди (1965). Сўх воҳасидаги 28 ғор ва унгурлар (Селунгур, Ешма, Обишир, Сур, Бел, Зим, Овикамбар, Боғишим ва бошқалар) рўйхатга олинди. Обишир ғорларидаги маданий қатлам яхши сакланган. Ғорларни қазиш жараёнида мезолит даврига оид тош қуроллар, хайвон суяклари топилган. Булар ўша давр турмушини ўрганиш имконини беради.\n1967 ва 1969—1970 йилларда Санкт-Петербургдаги Ермитаж музейи ходимлари мезолит ва неолит даврларига оид 35 та манзилгоҳ топдилар. Фарғона вилоятининг археологик ёдгорликларини ўрганишда катта Фарғона каналининг қазилиши муҳим аҳамиятга эга бўлди. Канални қазиш жараёнида жез даври, қулдорлик ва заминдорлик жамиятларига оид ёдгорликлар топилди ва текширилди. Қува ва Тошлоқ туманлари ўртасидаги Акбаробод қишлоғида жез даврига оид манзилгоҳ, Марғилонсойнинг чап соҳилида Оқтом қабристони бўлганлиги аниқланди. Фарғона вилоятининг Қува туманида қулдорлик даврига оид Тахёнтепа, Фарғона шаҳрида Симтепа (Чимтепа) каби ёдгорликлар топиб ўрганилган. Айниқса, Қува шаҳридаги милоддан аввалги 5-аср ва ўрта аср бошларига оид топилмалар яхши текширилган. 10—11-асрларга доир тарихий манбаларда бу шаҳар ободлиги ва катталиги жиҳатидан водийда Ахсикатдан сўнг энг йирик шаҳар деб қайд қилинган. Археологик материаллар Марғилон шаҳри 10-асрда катта қишлоқ бўлиб, 11 — 12-асрларда шаҳарга айланганлигини, Риштон эса 10-асрда катта шаҳар бўлса ҳам, 11—12 асрларга келиб қишлоқ қиёфасига кириб қолганлигини исботлайди. Ўтроқ деҳқончилик, чорвачилик билан шуғулланган Чуст маданиятига оид манзилгоҳлардан топилган ёдгорликлар Фарғона водийсини ўрганишда муҳимдир. У ерда ишлаб чиқариш кучлари ва хўжаликнинг тараққиёти жез даврининг охирида деҳқончилик қабилаларининг ижтимоий тузумида ўзгариш юз беришига, натижада ибтидоий тартиблар тугаб жамиятдаги табақаланишга олиб келган. Рўзғор анжомларида хусусий мулкчилик куртаклари кўзга ташланади. Археологик текширишлар натижаси Фарғона вилоятида қадимдан одамлар яшаб, овчилик, деҳқончилик, чорвачилик билан шуғулланганлигидан, кишилик жамиятининг кейинги босқичларида эса маданият ривожлана бошлаганлигидан далолат беради.


Маҳалла раисларининг ойлиги оширилди ва уларга иккитадан ўринбосар белгиланди\nЖорий йилнинг 1 майидан бошлаб фуқаролар йиғинлари раислари ва масъул котиблари ойликлари 1,25 бараварга ва 1 октябрдан 1,2 бараварга оширилади. Бу ҳақда президентнинг 2 апрелда имзоланган “Аҳоли муаммолари билан ишлашда маҳалла институтининг мавқеини тубдан ошириш чора-тадбирлари тўғрисида»ги фармонида белгилаб берилди.\nФармонга асосан «фуқаролар йиғини ҳузуридаги жамоатчилик комиссиялари фаолиятини такомиллаштириш мақсадида жамоатчилик асосида фуқаролар йиғини раиси ўринбосари – ижтимоий ва маънавий-маърифий масалалар бўйича маслаҳатчи ҳамда фуқаролар йиғини раиси ўринбосари – тадбиркорлик, томорқа ер эгалари фаолиятига кўмаклашиш ва ободонлаштириш ишлари бўйича маслаҳатчи» лавозимлари жорий этилади.\nШунингдек, фуқаролар йиғини қарорини бажармаганлар маъмурий жавобгарликка тортилади. Фуқаролар йиғинлари томонидан фойдаланиб келинаётган давлат мулки бўлган бинолар эса фуқаролар йиғинларига мулк ҳуқуқи билан берилади.\n2020 йил 1 январга қадар Ўзбекистон президенти ҳузуридаги Лойиҳа бошқаруви миллий агентлиги билан биргаликда “Электрон ҳукумат” тизими доирасида“Маҳалла” электрон маълумотлар базаси ишга туширилади.\nФармонда 2019 йил 1 июлга қадар вилоятлар, шаҳар ва туманлар маҳаллий бюджетларининг қўшимча манбалари ҳисобидан фуқаролар йиғинларининг юқори тезликдаги Интернет тармоғи миллий сегмент маълумотларини узатиш тармоғига уланишини таъминлашга ҳам кўрсатма берилди.


Хитойда чўкаётганларни қутқарувчи бошқарувчисиз катер пайдо бўлди\n23:00 / 31.07.2017\nХитой шарқида жойлашган Тянье кўлида антиқа қутқарувчи пайдо бўлди. Роботлаштирилган тезкор катер узоқ масофага сузиб кетган одамларни мумкин бўлган хавфдан огоҳлантиради ва зарур бўлганда чўкаётганларга сувдан чиқишларида ёрдам беради: чўкаётганлар унинг бортига илашиб олишлари мумкин. Ўзиюрар катер соҳилдан узоқлашган ҳаракатдаги объектларни камералар, акустик ва инфрақизил датчиклар ёрдамида аниқлайди. GPS координаталарни аниқлашга ва олинган маълумотларни радиосигнал ёрдамида соҳилга узатишга ёрдам беради. Дам олаётганларнинг жойлашган ўрни қутқарув хизмати бошқармаси марказига узатилади.\nТезкор ишлаш учун майдони 70 гектардан ошадиган кўл шартли квадратлар – хавфсиз ва хавфли ҳудудларга бўлинган, соҳил бўйлаб эса вазиятни мниторинг қилиш учун қўшимча датчиклар ўрнатилган. Бундан ташқари, Тянье қутқарув хизмати кўлда фалокатга учраганларга қутқариш воситалари, сув, озиқ-овқат, дори-дармон етказиб берувчи учта дрон олган.\nҲукумат 33 кишидан ибрат қутқарув хизмати оммалашган дам олиш жойида осонлик билан фожиаларнинг олдини олишига умид қилмоқда: мавсумда кўлга 10 минггача хитойлик келади. Бу ерда ҳар йили 10-15 киши чўкиб кетади.


СИЗ ҚИЛГАН ИШЛАР БИЗ УЧУН УЛКАН ТАРИХДИР » Иштихон овози газетаси\nЙиллар давомида қишлоқ хўжалиги соҳаси ва масъул вазифаларда фаолият кўрсатган Иштихон фарзандлари ҳақидаги китоб нишрга ҳозирланмоқда. Бу китобга Тошқувват Ражабов ҳақидаги ушбу лавҳа ҳам киритилган.\nОналарнинг фарзандларига бўлган меҳри беқиёсдир. Тошқувват аканинг онаси Қантой Митанова ёлғиз ўғлига умид боғлади. “Ўзинг ёлғизсан болам илоҳим фарзандларинг кўп бўлсин, бирор қийин ишлар тўғри келиб қолса фарзандларинг мададкор бўлади” деб яхши ният қиларди.\nТошқувват Ражабовнинг болалиги жуда машаққатли йилларга тўғри келди. 1953-1956 йилларда Чайжавул қишлоғидаги 2-умумтаълим мактабида ўқиди. Синфхоналар қоронғи, жуда зах эди. Кейин Шейхлардаги 4-умумтаълим мактабида ўқишни давом эттирди. Отақул Тоғаев, Ўта Эргашев, Туйғунлй опа Азизова, Хана Шамгулова, Марям Шавгалиева, Норбек Давлатов, Омон Шодиев, Ражаб Қурбонов, Учқун Нурматов, Нарзулла Мусаев, Тайфуқ Халилов, Хушниёз Тожиев каби ўқитувчилардан таҳсил олди. Ўқувчилар Ҳотамхўжа, Холажон, Жарости қишлоқларидан 5-6 километр йўл босиб келишар, мактаб ётоқхонасида ётиб ўқишарди.\nЎрта мактабни тугатгач, 1964 йилда СамДУга ҳужжат топширди. Аммо омади келмади. Шундан кейин жисмоний тарбия техникумига ўқишга кирди. Техникумда ўқиш ҳам осон кечмади. Отаси раҳматли Сиддиқ бобонинг ҳафтасига берган 5-6 сўм маблағни эплашга тўғри келарди. Ўқишни битиргач, Навоий вилоятига ишга йўллашди.\nБошқа вилоятда ишлаш жуда қийин.Туман халқ таълими бўлими мудири раҳматли Тўхтамурод Аллаев ҳузурига киришга чоғланди. Қабулхонда ўтирган Вера опанинг мадади билан 4-умумтаълим мактабига жисмоний тарбия ўқитувчиси бўлиб ишга кирди ва бу жамоада ишлаган кезлари ҳаётида унутилмас лавҳа бўлиб қолди.\nАзиз инсонлар Абдували Ғиёсов, Хушвақт Дониёров, Назар Эшонқулов, Бахтиёр Исахонов, Фарҳод Тожиев, Қилич Камолов, раҳматли Самар Қўчқоров, Ўроз Дўстмуродов, Хушвақт Қаршиевлар билан дўстлашди, худди қариндошдек яқин кишиларга айландилар. Худди Шейхлар қишлоғида ўсиб ўлғайгандек ҳар бир хонадон билан қадрдонлик ришталари боғланди.\n1972 йилдан бошлаб 2-умумтаълим мактабида жисмоний тарбия ўқитувчиси бўлиб ишлади. 1974-1980 йилларда СамДУнинг тарих факультетида ўқиб ўз билимини оширди. Шундан кейин “ Халқобод” хўжалигида маънавий ишлар бўйича раис ўринбосари бўлиб ишлади. Халқобод қўрғонида 5 минг ўринли стадион , 80 ўринли маданият саройи, 600 ўринли кинотеатр қурилди. Футбол командаси тузилди ва вилоят, республика мусобақаларида совриндор бўлди.\nТошқувват Ражабов жуда серғайрат инсон. Райижроқум раиси Аҳмад Саноевнинг тавсияси билан Халқобод фуқаролар йиғини раислигига сайланди. Самарқанд қишлоқ хўжалик институтида ҳам ўқиди. Шу орада “Янгилик” деҳқон хўжалигини ташкил этди. Кредит олиб Семипалатинскдан 20 бош “Белагалов” зотли моллар олиб келди ва уларни кўпайтирди.\n-Бир куни ҳокимиятга чақириб қолишди,--хотирлайди Т.Ражабов.—Танишлар мени табриклашди. Ҳайрон бўлиб турганимда ижтимоий масалалар бўйича ҳоким ўринбосари вазифасига тайинланганимни айтишди. Шу орада ҳоким ўринбосари Н.Турсунов ўқишга кетди, ҳоким С.Муродовни Хитой сафарига йўллашди. Зиммамдаги улкан\nмасъулиятни ҳис этган ҳолда иш бошлаганман.\nЯхшиларга ёндашиш ҳам бахт. Собир Муродовдан элга бош бўлиш, бағрикенглик билан иш юритиш, Абдумўмин Жўраевдан тадбиркорлик, оқилона фикрлаш, Саидаҳмад Усмоновдаги ташкилотчилик фазилатларини ёқтирди ва ўз ҳаётида шундай бўлишга интилди.\nТуман алоқа бўлими бошлиғи бўлиб ишлаган кезлари халқ билан янада яқин бўлди. Бўлим учун алоҳида бино йўқ эди, раҳбарнинг ташкилотчилиги билан шароитлар яхшиланди, хоналар таъмирланди, табиий газ ўтказилди, 30 та алоқа бўлимида ўзгаришлар бўлди. Туман аҳолиси 62 маҳалла фуқаролар йиғинига бирлашди, Оқсоқоллар Кенгашини бошқаришда фаоллик билан меҳнат қилди. Хаж сафарига бориш ҳам насиб этди.\nИнсон умри фарзандлар билан роҳатбахшдир. Қандолат онанинг тилаклари руёбга чиқди. Тошқувват ака 14 нафар фарзандларнинг тўй-тарадудларига бош бўлиб ҳаёт кечирмоқда. Ҳа, у кишини толе шундай бахт билан сийлади. Ўтган умрига назар ташлар экан ҳар лаҳза қалбида шукроналик туйғулари мавжланади. Чунки завқли умри бунга арзигуликдир.


Туркия ўзбекистонлик иқтидорли ёшлар учун таълим...\n13.11.2019 13:29 0 1723\nАбдуллоҳ Эрен ҳамда Иномжон Мажидов.\nТуркия ҳамда Ўзбекистон ўртасида таълим соҳасида жиддий янгиликлар кутилмоқда. Бу ҳақда Хориждаги турклар ва қардош халқлар бошқармаси (YTB) раҳбари Абдуллоҳ Эрен Тошкентда журналистлар билан учрашувда маълум қилди.\nТуркиялик меҳмон сўнгги бир неча кун давомида Ўзбекистондаги давлат ташкилотлари ҳамда таълим муассаларида музокаралар ўтказгани ҳақида сўзлаб берди. Хусусан, Олий ва ўрта махсус таълим вазири Иномжон Мажидов билан учрашувда ўзбекистонлик иқтидорли ёшларнинг Туркия давлат олий таълим муассасаларида ўқиши имкониятлари муҳокама этилган. Вазир иқтисодиёт тармоқлари талаб ва эҳтиёжига кўра муҳандислик, техника, кимё, архитектура, қишлоқ хўжалиги, тиббиёт каби мутахассисликлар бўйича магистратура ва докторантура таълимига эътибор қаратишни тавсия этган.\nАбдуллоҳ Эреннинг маълум қилишича, айни пайтда Туркияда 1000 дан зиёд ўзбекистонлик талаба таҳсил олмоқда, улардан 150 нафарига ҳукумат гранти берилган.\nАбдуллоҳ Эрен ташриф давомида Туркияда таҳсил олган ўзбекистонликлар билан ҳам учрашди. Фото: «YTB»\n«Биз қардош Ўзбекистондан янада кўпроқ ёшлар Туркияда ўқишини истаймиз. Олий ва ўрта махсус таълим вазирлигидаги музокараларда ҳам айни шу жиҳатни муҳокама қилдик. Мамлакатимизда дунёнинг турли ўлкаларидан келган 170 мингдан зиёд хорижлик талаба таҳсил кўрмоқда, улардан 17 минг нафари Туркия ҳукумати стипендияси совриндори саналади. Ҳамкорликдаги ҳаракатларимиз самараси ўлароқ, улар сафида ўзбекистонлик иқтидор эгалари янада кўпайишига ишончим комил», – дейди Хориждаги турклар ва қардош халқлар бошқармаси раҳбари.\nЮқори мартабали меҳмон Ўзбекистонда Туркиянинг етакчи олий ўқув юртлари филиалларини очиш имкониятлари ўрганилаётганини ҳам қайд этди.\n«Ўзбекистон сиёсий, иқтисодий, маданий ва демографик омилларга кўра Марказий Осиёда етакчи ўрин тутади. Кўҳна маданият ва муаззам тамаддун бешиги бўлган ушбу замин бизнинг ота юртимиз эканини алоҳида таъкидлашни истардим. Шу боис ҳам бир қардош Ўзбекистон билан ҳамкорликка алоҳида эътибор қаратамиз», – дейди Абдуллоҳ Эрен.\nХориждаги турклар ва қардош халқлар бошқармаси 2010 йил 6 апрелда ташкил этилган. Бошқарма Туркиянинг хориждаги фуқаролари ва қардош халқлар билан алоқаларни мустаҳкамлаш ҳамда ҳукумат стипендиялар дастурларини мувофиқлаштириш билан шуғулланади. 2018 йил 27 октябрдан буён тузилмага Абдуллоҳ Эрен раҳбарлик қилиб келмоқда.


СИЁСИЙ ПАРТИЯ ҚАТЪИЯТЛИ ВА ТАШАББУСКОР БЎЛСА, - Ўзбекистон овози газетаси\nСИЁСИЙ ПАРТИЯ ҚАТЪИЯТЛИ ВА ТАШАББУСКОР БЎЛСА,\nжамиятда унинг мавқеи ошади, мустаҳкамланади\nМамлакатимизда давлат ҳокимияти ва бошқарувини демократлаштириш йўлидаги ислоҳотларнинг қай даражада самара бериши кўп жиҳатдан сиёсий партияларнинг фаоллиги ва ташаббускорлигига чамбарчас боғлиқдир. Сиёсий партиялар мамлакат ҳаёти, тараққиёти билан алоқадор долзарб масалаларда ўз ғоялари, позициясини қатъий туриб ҳимоя қилмас, мақсад-муддаосини амалга ошириш учун дадил курашмас экан, том маънодаги демократия қарор топиши қийин бўлади. Президентимиз мустақилликнинг илк йилларидан бу масалага алоҳида эътибор қаратиб келаётгани, сиёсий партияларнинг ҳуқуқ ва ваколатларини мустаҳкамлаш бўйича муҳим таклифларни илгари сураётгани бежиз эмас.\nСўнгги йилларда парламентда қонунлар ва бошқа қарорлар қабул қилинишида, шунингдек, маҳаллий ҳокимият органлари фаолияти устидан депутатлик ва жамоатчилик назоратини ўрнатиш борасида сиёсий партиялар, улардан сайланган депутатлик бирлашмаларининг ҳуқуқ ва ваколатлари кенгайтирилди. Улардан қай даражада фойдаланиш сиёсий партияларнинг жойлардаги маҳаллий ташкилотлари фаолияти самарадорлигига боғлиқ, албатта.\nХўш, ЎзХДПнинг нуфузи ва таъсир кучини оширишда партиянинг Самарқанд вилоят ташкилоти, маҳаллий Кенгашлардаги партия гуруҳлари, «Фаол аёллар» ва «Истиқбол» ёшлар қанотларининг ўрни қандай бўлмоқда? Эришилган натижалар, келгусидаги режалар қандай?\nГазетамизнинг ушбу сонида мазкур саволларга Самарқанд вилоят партия кенгаши етакчилари, депутатлари жавоб бермоқда.\nКамолбой ИСОБЕКОВ, ЎзХДП Самарқанд вилоят кенгаши раиси:\n– Президентимиз Конституциямиз қабул қилинганининг 22 йиллигига бағишланган тантанали маросимдаги маърузасида мамлакатимизда амалга оширилаётган оламшумул ўзгаришлар, шаҳар ва қишлоқларимизнинг қиёфаси тобора чирой очиб, аҳолимизнинг фаровонлиги юксалиб бораётгани ҳақида гапирганда, бундай янгиланишларнинг ғоят муҳим манбалари – аввало, одамларимизнинг онгу тафаккури, дунёқараши ва кайфияти тубдан ўзгариб, уларнинг ён-атрофимизда рўй бераётган воқеа-ҳодисаларга дахлдорлик ҳисси, эртанги кунга муносабати ва ишончи тобора мустаҳкамланиб бораётганида эканини алоҳида таъкидлаган эди.\nҲақиқатан ҳам, бугун одамларда интилиш, талабчанлик юқори. Ўз навбатида, сиёсий партияларга муносабат ҳам шаклланган. Партиядан, улардан кўрсатилган депутатлардан ҳаётий ташаббуслар, амалий ишларни кутишяпти. Бундай шароитда, албатта, қўлни қовуштириб ўтирган сиёсий куч халқ ишончига сазовор бўлолмайди. Одамларни ташвишга солаётган муаммолар ечимини топишга астойдил ҳаракат қилаётган, ўз амалий ишлари билан жамиятга нафи тегаётган партиягина эътибор қозонади, тарафдорларини кўпайтиради.\nШу маънода Самарқанд вилоят партия ташкилоти ўз фаолиятини бугунги талаблар асосида ташкил этишга, доимий хабардорлик ва ҳамкорлик тамойили асосида ишлашга алоҳида эътибор қаратмоқда. Депутатларимиз, фаолларимиз бугун кечагидан, эртага бугунгидан кўра яхшироқ ишлашга ҳаракат қиляпти.\nВилоятда партиямизнинг 17550 нафардан ортиқ аъзоси 657 бошланғич ташкилотга бирлашган. Қуйи бўғин фаоллари мамлакатимизда амалга оширилаётган демократик ислоҳотлар, шу мақсадда қабул қилинган қонун ва қарорлар мазмун-моҳиятини аҳолига кенг тушунтириш, уларнинг мустақил фикрини шакллантиришга жиддий эътибор қаратяпти. Шунингдек, қонунлар ижроси юзасидан олиб борилаётган ишлар самарадорлиги таҳлил қилиниб, аҳолининг сиёсий-ҳуқуқий фаоллигини оширишга қаратилган тадбирлар қамрови кенгайтирилмоқда.\nШуни айтиш керакки, партия тизимида ўтказилаётган сиёсий ўқувлар бу борада ижобий самара беряпти. Уларда халқ депутатлари маҳаллий Кенгашлардаги ЎзХДП гуруҳи аъзолари мунтазам иштирок этиб, қонун ва қарорлар мазмун-моҳияти, ислоҳотлар самарасини ҳаётий мисоллар асосида тушунтириб бермоқда. Шунингдек, мамлакатимизда ҳуқуқий-демократик давлат ва фуқаролик жамиятини ривожлантириш борасида амалга оширилаётган ислоҳотлар ҳамда ушбу жараёнларда партиямиз иштироки ҳақида мунтазам тарғибот-ташвиқот ишлари олиб борилмоқда.\nБиламизки, партиямиз учун кучли ижтимоий сиёсат юритиш, шу орқали иқтисодий ислоҳотларнинг ижтимоий самарадорлигини ошириш долзарб масала ҳисобланади. Шу боис фаолиятимизга танқидий ёндашиб, амалий ишларимизни янада кучайтиришимиз, маҳаллий Кенгашлардаги партиямиз гуруҳлари билан изчил ҳамкорликда ишлашимиз керак. Чунки депутатлар ўз сайлов округларидаги ижтимоий-иқтисодий вазият, электорат вакилларини ўйлантираётган масалалар, уларнинг келиб чиқиш сабабларини яхши билишади.\nЎтган йили партия гуруҳлари йиғилишларида Ҳаракат дастурида белгиланган 16 масала ва ҳудудларда депутатлар томонидан муҳим деб топилган яна 15 масала кўриб чиқилди. Улар асосида амалий таклифлар ишлаб чиқилиб, муаммолар ҳал этилди. 2015 йилда ҳам партиямиз Ҳаракат дастурига асосан бир қанча масалаларни ўрганишимиз, сессияларга олиб чиқиб, тегишли қарорлар қабул қилинишига эришишимиз лозим.\nЎктам САИДМУРОДОВ, халқ депутатлари вилоят Кенгашидаги ЎзХДП гуруҳи раҳбари:\n– Партиямизнинг вилоят ижтимоий-сиёсий ҳаётидаги нуфузини оширишда депутатларимизнинг фаоллиги муҳим ўрин тутиши барчага маълум. Шундан келиб чиқиб, халқ депутатлари маҳаллий Кенгашларидаги партия гуруҳлари аъзолари электорат вакиллари манфаатларини ҳимоя қилишга қаратилган ташаббусларни кўтариб чиқишга жиддий ёндашмоқда.\n2015 йилнинг ўтган даврида Ҳаракат дастурида белгиланган 6 масала, қўшимча яна 7 масала партия гуруҳлари йиғилишларида кўриб чиқилиб, тегишли доимий комиссияларда муҳокама қилиш бўйича таклифлар берилди. Шунингдек, халқ депутатлари Пайариқ, Пастдарғом, Тайлоқ, Ургут туманлари ва Самарқанд шаҳар Кенгашларидаги ЎзХДП гуруҳлари томонидан Ҳаракат дастури асосида 5 масала ўрганиб чиқилиб, халқ депутатлари туман ва шаҳар Кенгашлари сессиялари кун тартибига киритиш учун тақдим этилган.\nХалқ депутатлари маҳаллий Кенгашларидаги партиямиз гуруҳлари аъзолари томонидан ўтган йили 26 депутатлик сўрови юборилиб, ижроси назорат қилинган. 2015 йилнинг ўтган даврида 37 депутатлик сўрови юборилгани ва ижроси назорат этиб борилаётгани депутатларнинг сайловчилар, электорат вакиллари олдидаги масъулият ҳисси ошаётгани, партия ташкилотлари билан ҳамкорлик кучаяётганидан далолат, десак, хато бўлмайди.\nШуни унутмаслик керакки, партия гуруҳи фаоллиги унга аъзо депутатларнинг ижтимоий-сиёсий соҳадаги билими, малакаси ҳамда ташаббускорлигига кўп жиҳатдан боғлиқ. Бугун депутатлар ваколати кенгайиб бормоқда. Аммо, афсуски, уларнинг барчаси ҳам бу имкониятлардан тўла фойдаланяпти, деб бўлмайди. Аҳолини ўйлантираётган айрим масалаларни ҳал этишда уларнинг фаоллиги сезилмаяпти. Демак, бошланғич партия ташкилотлари ишини самарали ташкил этиш, депутатларнинг ўз сайловчилари билан алоқасини янада мустаҳкамлаш лозим.\nБир сўз билан айтганда, зиммамизга давлатимиз тараққиёти, халқимиз фаровонлигини юксалтириш борасида масъулиятли вазифалар юкланган. Уларни бажариш учун биз, депутатлардан ҳар доим қатъият кўрсатиб, фидойи бўлиб меҳнат қилиш талаб этилади.\nҲафиза АЗИМОВА, Самарқанд вилоят партия кенгаши Хотин-қизларнинг ижтимоий-сиёсий фаоллигини ошириш сектори мудири:\n– Давлат ва жамият бошқарувини демократлаштиришда хотин-қизлар иштирокини кучайтириш муҳим аҳамиятга эга. Партиямиз Сайловолди дастурида ҳам хотин-қизларнинг ижтимоий-сиёсий фаоллигини ошириш, уларнинг бандлигини таъминлаш, касаначилик асосида меҳнат қилувчи аёлларнинг ҳуқуқларини ҳимоя қилиш каби муҳим вазифалар белгиланган.\nЖойларда «Фаол аёллар» қаноти ташаббуси билан бу йўналишда қатор тадбирлар ўтказилмоқда. Уларда хотин-қизларни ўйлантираётган масалалар чуқур ўрганилиб, депутатлар, қанот етакчилари ва ҳамкор ташкилотлар ёрдамида уларга ечим топилмоқда. Натижада кўплаб хотин-қизлар ишга жойлашди, ижтимоий нафақалар ўз вақтида олинишида амалий кўмак берилди ва кам даромадли оилаларга моддий ёрдам кўрсатилмоқда. Битирувчи қизларга имтиёзли кредит олиш бўйича ҳам ёрдамлашиляпти. Бу йўналишдаги ишларимизни янада кучайтириш зарур, албатта.\nПартия сафидаги хотин-қизлар ва ёшлар салоҳиятидан унумли фойдаланиш, юксак сиёсий билим ва ташкилотчилик қобилиятига эга хотин-қизлар ва ёшларни аниқлаш, уларни партия тизимига жалб этиш, кадрлар захирасини шакллантириш мақсадида Ўзбекистон ХДП Марказий Кенгаши ташаббуси билан «ЎзХДПнинг энг фаол аёли» 3 босқичли кўрик-танлови, «Ижтимоий ҳимоядан ижтимоий фаоллик сари», «Қишлоқда қизларнинг спорт билан шуғулланиши учун шароитлар яратиш уларни ижтимоий қўллаб-қувватлашнинг муҳим жиҳати» каби лойиҳалар амалга оширилмоқда.\nВилоятда партиямиз аъзоларининг 7381 нафарини хотин-қизлар ташкил этади. Партиямиз аъзоси бўлган 2443 нафар аёл маҳаллий ҳокимият бошқаруви органларида, 1542 нафари ўзини ўзи бошқариш органлари ва жамоат ташкилотларида, 1895 нафари эса корхона-ташкилотларнинг раҳбарлари сифатида фаолият олиб бормоқда. Ўзбекистон ХДПдан сайланган 110 нафар маҳаллий Кенгашлар депутатларидан 38 нафарини хотин-қизлар ташкил этади. Электорат вакилларининг ижтимоий-сиёсий билими ва фаоллигини оширишда, уларни ўйлантириб келаётган муаммоларни ижобий ҳал этишда депутатларнинг имкониятдан самарали фойдаланиш чораларини кўришимиз керак.\nЗарима НОДИРОВА, Самарқанд вилоят партия кенгаши мафкуравий ишлар бўйича бўлим бошлиғи:\n– 2015 йилнинг «Кексаларни эъзозлаш йили» деб номланиши партиямизга катта масъулият юклади. Ёши улуғ кишиларнинг манфаатларини ҳимоя қилиш партиямиз дастурида устувор масалалардан бири сифатида белгиланган. Шунинг учун ЎзХДП Марказий Кенгаши ташаббуси билан «Маҳалла – аҳолини манзилли ижтимоий қўллаб-қувватлаш», «Кексаларимизнинг фаровон ҳаёти учун масъулмиз» лойиҳалари доирасида кўплаб тадбирлар ўтказилмоқда. Уларда асосий эътибор кексаларнинг манфаатларини ҳимоя қилиш, уларнинг турмуш шароитларини яхшилаш, партия ташкилотлари ҳамда маҳаллий Кенгашлардаги гуруҳлари фаоллигини оширишга қаратилмоқда.\nШу кунга қадар вилоятдаги 70 га яқин маҳаллада мазкур лойиҳалар асосида тадбирлар ўтказилди. Уларда «Маҳалла», «Нуроний» жамғармалари, солиқ, соғлиқни сақлаш тизимлари, меҳнат ва аҳолини ижтимоий муҳофаза қилиш бош бошқармаси, бюджетдан ташқари пенсия жамғармаси вакилларининг иштироки тадбирларнинг жонли, қизиқарли ва очиқ тарзда ўтишида муҳим ўрин тутмоқда. Иштихон туманидаги «Файзобод», Самарқанд шаҳридаги «Шуҳрат», Пайариқ туманидаги Алишер Навоий номли, Ургут туманидаги «Дўстлик», Булунғур туманидаги «Меҳржон» каби маҳаллаларда ўтказилган шундай тадбирларда электорат вакиллари фаол қатнашди.\nҲозирги пайтда вилоятда 1618 киши якка-ёлғиз фуқаро сифатида рўйхатга олинган. 290 нафар Иккинчи жаҳон уруши, 5000 нафарга яқин фронт орти қатнашчилари, 303 минг нафар пенсионер истиқомат қилмоқда. Ўтказилаётган тадбирлар, учрашувлар ва давра суҳбатларида Президентимизнинг «2011-2015 йилларда ёлғиз кексалар, пенсионер ва ногиронларни ижтимоий ҳимоя қилишни янада кучайтириш бўйича қўшимча чора-тадбирлар тўғрисида»ги, Вазирлар Маҳкамасининг «Ногиронларни тиббий-ижтимоий ва касбий реабилитация қилиш самарадорлигини янада ошириш чора-тадбирлари тўғрисида»ги қарорларининг мазмун-моҳияти ҳаётий мисоллар билан тушунтириб бериляпти.\nАммо шуни ҳам айтиш керакки, тадбирлар фақат маърузалар, мутахассислар фикр-мулоҳазалари асосида ўтмаслиги керак. Буни иштирокчилар ҳам қайд этишмоқда. Бугун аудиторияни умумий мавзулардан кўра, уларнинг кундалик ҳаётига яқин мавзулар кўпроқ қизиқтиради. Давра суҳбатлари, сиёсий ўқувларда электорат манфаатига оид масалаларни батафсил муҳокама этиш, бу борада партиямиз аъзоларидан кўпроқ таклифлар олиш тадбирлар самарасини оширишга хизмат қилади.\nМамашариф НЕЪМАТОВ, Булунғур туман партия кенгаши раиси ўринбосари, ЎзХДП Марказий Кенгаши аъзоси:\n– Бугунги кунда Ўзбекистон Халқ демократик партияси тизимидаги ҳар бир тузилма фаолияти, энг аввало, сайловчилар ва электорат манфаатлари ҳимоясига қаратилган. Буни Жамоатчилик қабулхоналари фаолиятининг таҳлили мисолида ҳам кўриш мумкин. Мурожаатлар асосида жойлардаги масалалар ўрганилиб, ЎзХДП гуруҳлари, ҳамкор ташкилотлар ва давлат идоралари орқали ҳал этилаётгани натижасида Жамоатчилик қабулхоналарига одамлар ишончи тобора ошмоқда.\nЎзбекистон ХДП Самарқанд вилоят, туман ва шаҳар кенгашларида 17 Жамоатчилик қабулхонаси фаолият юритмоқда. 2015 йилнинг март ойигача халқ депутатлари маҳаллий Кенгашлардаги партиямиз гуруҳлари аъзолари Жамоатчилик қабулхоналарига тўлиқ бириктирилди.\nЎтган йили Булунғур туман партия кенгаши қошидаги Жамоатчилик қабулхонасига 50 га яқин мурожаат тушган бўлса, жорий йилнинг ўтган беш ойи мобайнида 23 нафар киши турли масалаларда мурожаат этди. Уларнинг асосий қисми коммунал, иш билан таъминлаш, ижтимоий ва соғлиқни сақлаш, халқ таълими соҳалари ҳамда банкдан кредит олиш масалалари билан боғлиқдир.\nАлбатта, ҳаёт муаммосиз бўлмайди, орамизда алоҳида эътиборга муҳтож кишилар бор. Айниқса, жисмоний имконияти чекланган инсонлар, кам таъминланган кишилар муҳофаза қилиниши, қўллаб-қувватланиши керак. Жамоатчилик қабулхоналарига умид билан келган кишиларнинг мурожаатини беэътибор қолдириб бўлмайди.\nМурожаатлар асосида яқинда туманимиздаги «Янги қўрғон» маҳалласида истиқомат қилувчи Қўзибой Жияновнинг хонадонига алоқа тармоғи ўрнатилиб, рақамли телевидениега уланди. «Оқтош» маҳалласида яшовчи пенсионер Сапура Бўкановага касаба уюшмаси туман Кенгашидан «Қашқадарё соҳили» санаториясига йўлланма олишда ёрдам кўрсатилди.\nМурожаатларни ҳал қилиш бўйича мутасадди корхона-ташкилотлар билан мустаҳкам ҳамкорлик ўрнатилган. Шунингдек, мурожаатларда кўтарилган масалаларни атрофлича ўрганишда депутатлар ҳамда турли соҳа вакиллари кенг жалб этилмоқда. Бу электоратни ўйлантираётган масалалар ўз вақтида ижобий ҳал этилишида муҳим омил бўлмоқда.\nМахсус саҳифани ўз мухбирларимиз\nАбдурасул САТТОРОВ ва\nГулруҳ ОДАШБОЕВА тайёрлади.


ЭЛ-ЮРТ ХИРМОНИ ЮКСАЛМОҚДА – Тошкент Ҳақиқати\nЭЛ-ЮРТ ХИРМОНИ ЮКСАЛМОҚДА\n15 июнь № 48 (13101) | Ғалла – 2018 , Сара мақола\nИнсон ҳаёти учун зарур бўлган неъматлар кўп. Улар ичида энг азизи – нон. Бу неъмат то дастурхонга қўйилгунга қадар бободеҳқон ҳузур-ҳаловатни унутиб, даласига боғланиб яшайди.\nАйни кунларда вилоятимизнинг уфққа туташ ғаллазорларида етиштирилган ҳосилнинг бир мисқолини ҳам нобуд қилмай, йиғиштириб олишга киришилди. Бу жараён Ўрта Чирчиқ туманида ҳам жадаллик билан олиб борилаяпти. Мавсумни тез ва самарали ўтказиш юзасидан зарур чора-тадбирлар кўрилди. Мавжуд 38 та комбайн аввалдан соз ҳолга келтирилиб, уларга 80 га яқин дон ташувчи техникалар бириктирилди.\nЖорий йил тумандаги 367 фермер хўжалиги тасарруфидаги 13 минг 500 гектар ерга ғалланинг асосан «Гром» ва «Бригада» навлари экилган. Эл-юрт хирмонига 40 минг тоннадан ортиқ сара дон етказиб бериш мақсад қилинган.\nТуманда ғалла ўримини биринчилардан бошлаган Қорасув ҳудудидаги «Sherzod agro sintez» фермер хўжалиги даласидамиз. Бу ерда ўрим-йиғим қизғин. Юқори унумли комбайн бир маромда ишлаб турибди. Фермер эса ҳосил чўғини чамаламоқда. Уни суҳбатга тортамиз.\n– Бу йилги об-ҳаво ҳаммамизни бир оз шошириб қўйгани рост, – дейди фермер Дилмурод Мирзаумаров. – Лекин шунга қарамай, юқори ҳосил олиш учун вақтида зарур чора-тадбирларни кўрдик. Хусусан, далаларимиз шу кунгача уч марта минерал ва икки марта маҳаллий ўғитлар билан озиқлантирилди. Мана, кўриб турганингиздек, машаққатли меҳнатимиз бесамар кетмади. Ғалла майдонимиз 30 гектарни ташкил қилиб, 60 центнердан ҳосил олишни кўзлаяпмиз.\nX Тохиров\t2018-07-31T20:11:15+00:00\nшамол: 3м/с ←↑←\nК 34 • У 32


1990 йилнинг қишида Украинанинг Киев шаҳрига бориш имконияти туғилди. Ўрта мактабнинг 10-синф ўқувчиси эдик ўшанда. Онда-сонда дадамга эргашиб «Пахтакор»нинг ўйинини томоша қилиш учун Тошкентга келиб кетганимизни ҳисобга олмаса, вилоятдан четга чиқмаган бўз бола учун бу сафар хавотирли бир туйғу уйғотарди. Хуллас, Тошкент аэропортидан «ИЛ-86» самолётига ўтириб ҳавога кўтарилдик. Самолётда учишнинг ҳадисини олган ҳамроҳим — раиснинг ўғли ойнадан булутларни томоша қилиб кетарди. Менинг ҳам қизиқиб аҳён-аҳёнда ойна томонга қараверганимни сезди, шекилли, жойимизни алмаштиришни таклиф этди. Очиғини айтсам, бундай манзарани ҳечам кўрмагандим. Ер сатҳидан бир неча минг метр баландликда, оппоқ булутлар орасида сузиб кетаётгандек эдик гўё. Аслида ҳам шундай. Самолёт булутлар бағрини ёриб, бир маромда учиб борарди...\n— Ай, земляк, ай-да, дорогой...— дея аёл мени қучоғлаб, юзларимдан «чўлп-чўлп» этиб ўпиб олди.\n— Ўзбеклар билади, меҳмон келса ё уй бекаси ё хонадон вакилларидан бири эшик очиб кутиб олади. Ҳозир бу ерда айрим танишларимникига борсам, аввал унинг ити билан «кўришиш»га тўғри келади. Айт-чи, ўзбекларнинг кундалик ҳаётидаги шу оддий ҳолатни қандай баҳолаш мумкин? Йўқ, буни ҳеч қачон, ҳеч нарса билан тенглаштириб бўлмайди. Ўзбекистонда туғилиб-ўсиб шу нарсага амин бўлдимки, улар ҳатто хушламаган одамига ҳам бир пиёла чой узатиб, эъзоз кўрсатади. Ўзбекларга хос бундай бағрикенгликни бошқа ҳеч қаерда учратмадим.


Чиқиндини қаерга ташлаяпсиз?\nКейинги қисқа вақт ичида мамлакатимиз худудларини санитария ҳолатини янада яхшилаш, атроф-муҳит мусаффолигини таъминлаш борасида тизимли чора-тадбирлар, кенг кўламли дастурлар амалга оширилмоқда. Бундан кўзланган асосий мақсад, экологик вазиятни барқарорлаштириш, аҳоли саломатлигини муҳофаза қилишга қаратилган.\nЛекин, мана шундай олиб борилаётган саъй-ҳаракатларга қарамай, ҳали-ҳануз фуқароларимиз томонидан белгиланмаган жойларга, айниқса, йўл бўйлари, дуч келган масканларга маиший чиқиндиларни ташлаб кетиш ҳолатлари аниқланмоқда. Биргина, Наманган шаҳрида жорий йилнинг беш ойи мобайнида ўтказилган рейдлар давомида 46 нафар мансабдор шахслар ва фуқароларга нисбатан маъмурий жавобгарлик чоралар кўрилди.\nСир эмаски, яшаш хонадонимизда кунига ўрта ҳисобда 5-7 килограмм атрофида турли маиший чиқинди тўпланиши табиий. Шундай экан, йиғилган чиқиндиларни махсус, белгиланган йиғиш марказларга ташлансагина мақсадга мувофиқ бўлади. Аммо кунлик кузатувлар шуни кўрсатмоқдаки, ҳали-ҳануз фуқароларимиз томонидан яшаш хонадонидаги чиқиндиларни йўл бўйлари, белгиланмаган жойларга ташлаб кетиш учрамоқда.\nНаманган вилояти экология ва атроф-муҳитни муҳофаза қилиш бошқармаси давлат инспекторлари томонидан бир неча бор огоҳлантиришларга қарамай яна йўл бўйига чиқинди ташлаб кетиш ҳолати учраётгани ачинарли. Шу йил 12 июнь куни тунда (соат 22.10) Навоий кўчасида ўтказилган тезкор рейд давомида ўзини Шоҳимардон қўчасида яшовчи деб таништирган фуқаро А. О ўзининг бошқарувидаги автомашинасида 15 қоп маиший чиқиндини ташлаётгани аниқланди. Бу фуқарога нисбатан тегишли чора кўрилди.\nШу ўринда ҳақли савол туғилади. Шунча миқдордаги чиқиндини нега айнан йўл бўйига ташлаб кетилади? Хулоса шуки, рейд давомида аниқланган айрим фуқаролар бундан аввал ҳам чиқиндини белгиланмаган жойга ташлаб кетишган. Шунга айтишадида, кўза кунида эмас, кунда синади, деб.\nШуни қайд этиш керакки, вилоят “Тоза ҳудуд” давлат унитар корхонасининг Наманган шаҳар филиали томонидан “сигнал” системаси асосида режа-жадвал асосида белгиланган маҳаллаларга хизмат кўрсатиб келмоқда.\nРейд давомида айрим фуқаролар томонидан ҳам кўплаб эътирозлар бўлди. Яъни, маҳалла фуқаролар йиғинига чиқинди учун тўловни амалга оширганмиз. Шунинг учун чиқинди ташлаб кетаверамиз, дея таъкидлашди. Аммо, ҳозирги кунда чиқинди ташилгани учун хизмат ҳақини фақатгина вилоят “Тоза худуд” давлат унитар корхонасининг шаҳар ва туманлар филиаллари, назоратчиларига тўланиши лозим.\nШу ўринда бир мулоҳаза. Бир кунда биргина Наманган шаҳрининг ўзида 250 тонна атрофида саноат ва маиший чиқинди тўпланади. Уларни ташиш учун махсус транспортлар ажратилган. Шартнома асосида аҳоли хонадонларидан график асосида йиғилган чиқиндилар ҳафтанинг маълум кунларида олиб чиқилиб, махсус полигонларга олиб кетилмоқда. Бу албатта аҳолига қулайлик туғдирмоқда.\nБироқ белгиланмаган жойларга чиқинди ташлаб кетаётган фуқаролар билан суҳбатлашсангиз улар шартнома қилмай, атиги киши бошига белгиланган икки минг сўмни тўлашдан қочиб шундай йўлни тутишмоқда. Ана шундай фуқаролар жаримага тортилаётгани ўзларига зиён эмасми?.\nШундай экан, яна бир бор мана шундай йўл тутмоқчи бўлган фуқароларга эслатиб ўтмоқчимиз. Агар сизлар вилоят “Тоза ҳудуд” давлат унитар корхонаси Наманган шаҳар филиали билан шартнома тузсангиз хизмат кўрсатиш кафолатланади. Бу эса биринчи навбатда яшаш хонадонингизни саранжом саришта бўлиши, қолаверса шаҳар озодалигига, теварак атроф мусаффолигини таъминлашга ҳисса қўшган бўласиз.\nНаманган вилояти экология ва атроф-муҳитни муҳофаза қилиш бошқармаси давлат инспектори.\nқаерга Чиқиндини ташлаяпсиз


Тошкент метрополитени ўзининг жажжи йўловчиларига совға улашди – видео - 02.06.2021, Sputnik Ўзбекистон\n1 июнь – Халқаро болаларни ҳимоя қилиш куни муносабати билан уюштирилган акция пойтахт метросининг бир нечта бекатларида бўлиб ўтди. 02.06.2021, Sputnik Ўзбекистон\nТошкент метрополитени илк бор ўзининг жажжи йўловчиларини Халқаро болаларни ҳимоя қилиш куни билан ноодатий тарзда табриклашга жазм қилди. “Алишер Навоий”, “Миллий боғ”, “Халқлар дўстлиги” ва “Мустақиллик майдони” бекатларда болаларга совғалар улашилди.2 минг нафарга яқин ёш пойтахтликлар шарбат ва ширинликлар билан сийланди. Келгусида бу акцияларни ҳар йили ўтказиш режалаштирилмоқда.\nвидео, метро, тошкент, мултимедиа\n10:09 02.06.2021 (янгиланди: 11:36 02.06.2021)\n1 июнь – Халқаро болаларни ҳимоя қилиш куни муносабати билан уюштирилган акция пойтахт метросининг бир нечта бекатларида бўлиб ўтди.\nТошкент метрополитени илк бор ўзининг жажжи йўловчиларини Халқаро болаларни ҳимоя қилиш куни билан ноодатий тарзда табриклашга жазм қилди. “Алишер Навоий”, “Миллий боғ”, “Халқлар дўстлиги” ва “Мустақиллик майдони” бекатларда болаларга совғалар улашилди.\n2 минг нафарга яқин ёш пойтахтликлар шарбат ва ширинликлар билан сийланди. Келгусида бу акцияларни ҳар йили ўтказиш режалаштирилмоқда.


Оҳангларда муҳрланган қадрият – uzbekembassy\nОҳангларда муҳрланган қадрият\nЎзбекистон Республикаси Президентининг “Ўзбек миллий мақом саньатини янада ривожлантириш чора-тадбирлари тўғрисида”ги қароридан кўзланган асосий мақсад мақомларни мукаммал ўрганиш, аньанага мос тарғибот қилиш, халқимизни мусиқий меросимизнинг энг гўзал анъаналаридан баҳраманд этишдир. Мазкур ҳужжатда мумтоз мусиқа меросымизда шаклланган ижро ва ижодий мактаблар ҳамда анъаналарни, бастакор, хонанда ва созандалар меросини илмий асосда ўрганиш, замонавий ижро намуналарининг “олтин фонди”ни яратиш, илмий тадқиқотлар олиб бориш каби вазифалар белгилаб берилди.\nБу каби вазифаларни амалга оширишда, шубҳасиз, Ўзбек миллий мақом санъати марказининг алоҳида ўрни бор. Бу ҳақда Мақом маркази раҳбари, санъатшунослик фанлари номзоди Соибжон Бегматов мухбиримизга қуйидагиларни гапириб берди:\n– Марказимизнинг асосий вазифаси ўзбек миллий мақом санъатининг азалий анъаналарини шакллантириш, мусиқа ижодиётининг юзага келишига асос бўлган ва мукаммал ижод ҳамда ижро анъанасининг шаклланиши ва ривожида муҳим ўрин тутган устоз-шогирд анъанасини қайта тиклаш, шу асосда таълим тизимини шакллантириш ва керакли дастурларни (илмий-назарий, ижрочилик) ишлаб чиқиш, ўқув адабиётларини шакллантиришдан иборат.\nШулардан келиб чиққан ҳолда марказда қуйидаги бўлимлар шакллантирилди.\nУстоз-шогирд мактаби бўлимига мақом билимдонлари — Халқ, ҳофизлари Маҳмуджон Тожибоев (бўлим бошлиғи), Маҳмуджон Йўлдошев, Исроилжон Ваҳобов, Эркинжон Рўзматов, Ўзбекистонда хизмат кўрсатган маданият ходими Матрасул Матёқубов, созанда Ўткир Қодиров жалб этилди. Мақом саньатини илмий ривожлантириш бўлимида мусиқашунос-мақомшунос олимлар фаолият олиб боришади.\nЧолғуларнинг акустик хусусиятларини ўрганиш бўлими ходимлари мақомларимизнинг азалий парда тизимини тиклаш бўйича илмий-амалий тадқиқотлар олиб борадилар. Албатта, шунга мос чолғу созларини яратиш устахонаси ҳам ушбу бўлимда фаолият кўрсатиши кўзда тутилган.\nЎзбек мақомларининг нуфузини ошириш, Шарқ халқлари мақомотидаги ўрнини жаҳонга намойиш этиш, мақомот тизимидаги бошқа халқлар мақом ижрочиларини юртимизга таклиф этиш, машҳур мақом намояндаларининг концертлари, устоз сабоқларини уюштириш каби ишлар Халқаро алоқаларни ривожлантириш бўлимида амалга оширилади.\nЮнус Ражабий номидаги Мақом ансамблининг марказда фаолият олиб бориши ушбу бебаҳо санъатнинг замонага мос ривожига хизмат қилиши, шубҳасиз. Ансамбль таркибини ёш хонандалар ва истеъдодли созандалар билан тўлдириш мақсадида танлов ўтказилди. Танловда олтмишдан зиёд мақомга ихлосманд ёшлар қатнашди.\nҲозир республикамизда мақом ижрочилиги ва мақом санъатида фаолият олиб бораётган устоз санъаткорлар, ёшларни аниқлаб, харита тузяпмиз. Оммавий ахборот тизимининг барча йўналишларида мақом усталари, профессор-ўқитувчилар, моҳир созанда ва хонандалар иштирокида кўрсатувлар, эшиттиришлар олиб борилмоқда, илмий, илмий-оммабоп мақолалар чоп этилмоқда.\nҲар қандай соҳани ривожлантириш бевосита шу соҳа бўйича олиб бориладиган таълим-тарбия ишлари билан боғлиқ. Шу боис, биринчи навбатда, кадрлар тайёрлаш масаласига жиддий эътибор қаратилмоқда. Аввало, мақом санъатидан дарс берувчи устозлар, хонанда ва созандаларни тарбиялаш бўйича таълимни такомиллаштириш зарур. Ўзбекистан давлат консерваториясида “Мусиқий шарқшунослик” кафедраси негизида назарий ва амалий кафедралар бирлаштирилиб мақом факультети ташкил этилди. Ушбу факультет учун Тошкент шаҳар ҳокимияти томонидан алохида бино ажратилди. Ўзбек мақом санъатини ёш авлод муносиб тарзда ўзлаштиришини назарда тутиб, Консерватория, Санъат ва маданият институти ҳамда мусиқий таълим йўналишлари учун “Ўзбек мақоми тарихи ва назарияси” фани ўқитилиши режалаштирилди. Мазкур фаннинг ўқув дастурлари ва адабиётларини яратишга доир вазифалар белгилаб олинди.\nШаҳрисабзда бўлган учрашувда Президентимиз олдимизда турган муаммоларни ечиш йўлларини аниқ кўрсатиб бердилар. Хусусан, мақом санъатидан дарс берувчи устозларни тайёрлашга жиддий эътибор қаратиш, лозим бўлса 6 ойлик курсларни ташкил этиш, бутун республикамиздаги мақомдон устозларни аниқлаш, “Мақом алифбоси” фанини киритиб ёш авлодни тарбиялаш, фарзандларимизнинг қалбига мақом санъатининг гўзал анъаналарини сингдириш, созгар усталаримизни миллий созлар яратишга жалб этиш кераклигини алоҳида қайд этиб ўтдилар.\nҚарорда белгиланган муҳим вазифалардан яна бири шуки, 2018 йилдан бошлаб Шаҳрисабз шаҳрида ҳар икки йилда бир марта Халқаро мақом санъати анжумани ўтказилади. Бу улкан тадбирни ташкил этиш ва ўтказиш бўйича дастлабки лойиҳалар тузилди. Анжуман доирасида: илмий конференция, Шарқ мақомоти усталарининг концертлари ва устоз сабоқлари, ёш ва мохир мақомот ижрочиларининг халқаро кўрик-танлови, мақом санъати усталарининг концертлари ва театрлашган намойишлар, сайиллар ташкил этиш кўзда тутилган.\nАнжуманнинг илмий-амалий жараёнларида мақомот санъатининг нуфузли мусиқашунос олимлари, етакчи устоз созанда ва хонандалар иштирок этишади. Бу борада ҳамкорлик ишлари бошлаб юборилди. Анжуманни шу йилнинг сентябрь ойида ўтказиш таклиф этилмоқда. Қарорда Шаҳрисабз шаҳри Оқсарой майдонининг тарихий қисмида мақом санъатига бағишланган музей ва миллий созлар лабораториясини ташкил этиш кўзда тутилгани ҳам айни муддаодир. Музей таркибида Бухоро Шашмақоми, Хоразм мақомлари ва дутор мақомлари, Фарғона-Тошкент мақом йўллари, Қашқадарё-Сурхондарё мақом чолғу йўллари, Шарқ халқлари мақомоти намуналарига ва мақомларнинг тарихий шаклланиши билан боғлиқ ашёлар намойиш этиладиган алоҳида заллар бўлади.\nХуллас, мақомлар халқимизнинг беҳисоб сир-синоатларга бой маданий хазинасидир. Бу меросни ўрганиш, тадқиқ этиш, ҳар биримизнинг бурчимиз. Зеро, мақом санъати намуналари орқали халқимизда, айниқса, ўсиб келаётган ёш авлод онгида миллий ва умуминсоний қадриятлар, бебаҳо меросга ҳурмат, ғypyp ва ифтихор, Ватанга садоқат ва муҳаббат туйғулари тарбияланади.


Францияда янги бош вазир тайинланди – Газета.uz\n4 июл 2020, 00:40 Жаҳон\nФранция президенти Эмманюэль Макрон истеъфога чиққан Эдуард Филипп ўрнига мамлакатнинг бош вазири сифатида Жан Кастексни тайинлади, дея хабар берди France 24 ахборот агентлиги.\nМаълум қилиншича, 2017 йилдан Франция ҳукуматига раҳбарлик қилиб келаётган Эдуард Филипп 28 июнь куни бўлиб ўтган муниципал сайловларда Гавр шаҳрига мэр этиб сайлангани сабабли у мамлакат президентидан истеъфо сўраган. Эмманюэль Макрон уни истеъфосини қабул қилган.\nЭдуард Филипп ўрнига коронавирус пандемияси пайтида Франциянинг очилиш стратегиясига бош бўлган Жан Кастекс тайинланган. У ҳукумат раҳбари сифатида Макронга асосан мамлакатнинг пандемиядан кейин қийин аҳволга учраган иқтисодиётни қайта тиклашга ёрдам бериши учун тайинлангани хабарда маълум қилинади.\n«Макрон уни [Жан Кастексни — таҳр.] бош вазир сифатида ижрочи бўлишини хоҳлайди, ҳеч қандай ҳолатда рақиби сифатида эмас. Президентлик сайловларига қолган икки йил ичида Эмманюэль Макрон [францияликлар учун — таҳр.] ёлғиз ўзи порлаши керак», — дея таъкидлайди «Коммерсантъ» мутахассиси.\nМаълумот учун, 55 ёшли Кастекс кўп йиллар давомида давлат хизматчиси сифатида бир неча ҳукуматлар билан ишлаган ва Николя Саркози президентлигида ички ишлар вазирининг ўринбосари бўлган. Тайинловга қадар, Жан Кастекс Прад шаҳрини мэри сифатида фаолият юритиб келаётганди. Апрель ойида унга Францияни карантиндан босқичма-босқич чиқиш стратегиясини бошқариш топширилган. Таъкидланишича, унинг пандемиядан чиқиш стратегияси аҳоли томонидан ижобий қабул қилинган.\nБундан ташқари, маълум қилинишича, Франция бош прокурори Эдуард Филипп, собиқ соғлиқни сақлаш вазирлари Оливе Верана ва Агнес Бузенга нисбатан дастлабки терговни бошлаган.\nМанба: Эдуар Филипп. Benoit Granier / Matignon / gouvernement.fr.\n«Францияда COVID-19 пандемиясидан сўнг, бош вазир ва олдинги ҳукуматнинг бошқа бир қатор вазирларига қарши 90 та шикоят келиб тушди», — дейилади хабарда. Ушбу шикоятларнинг тўққизтаси бош прокурорга юборилган — дастлабки суд тергови бошланади.\nХабарга кўра, шикоятлар расмийларнинг пандемияга қарши курашдаги ҳаракатлари муносабати билан проекратурага мурожаат қилинган.


11:34 / 02 март | Abdumavlon | 374\nАссалому алайкум! Далилларни сахихлигига қараб гоҳ у мазхабни гоҳ бошқа мазхабни далилларини олиб амал қилса бўладими? Бир танишимга мужтаҳид даражасига етмаган инсон фақат бир мазхабга эргашиши керак десам у эса “Йўқ Абу Ҳанифани ўзлари ҳам айтганлар сахих хадис келса менга эргашманглар деб” деябти. Шу масала хақида малумот берсангизлар.\n– Ва алайкум ассалом! Муҳаддислар билан фақиҳларнинг ҳадис танлаш даражаси бир биридан фарқ қилади. Муҳаддисларнинг вазифаси ижтиҳод қилиб, ровийларни ҳолатитга қараб саҳиҳ ёки носаҳиҳлигига ҳукм чиқариш. Фақиҳларнинг вазифаси эса, ўта даражада кенг қамровлидир. Улар саҳиҳлигидан ташқари мансух бўлган ёки бўлмаганлигига, уммат унга қандай амал қилганлигига, уммат у ҳадислардан нимани тушунганлигига қарайдилар. Ҳатто баъзи ҳадислар муҳаддислар наздида машҳур саналмай Қуръондаги ҳукмга қўшимча қилиш даражасида эмас бўлса ҳам фақиҳлар наздида Қуръонга зиёда қилиш қувватига эга ҳисобланади. Шунинг учун муҳаддисларнинг ўзлари ҳам бутун уммат тан оладиган даражадаги муҳаддис бўлса ҳам “Биз дори фурушлармиз, сизлар эса табибсизлар” деб фақиҳларни тан олишган. Бу гапни айтган муҳаддис имом Аъмаш айтилган зот эса Абу Ҳанифа раҳматуллоҳи алайҳ эдилар. Аъмашнинг исмлари Сулаймон ибн Меҳрон бўлиб, у кишининг лақаби “Шайхул муҳаддисийн” бўлган. Саҳобалардан катта бир жамоасига замондош ҳисобланадилар. Шу зот ўзларини фақиҳга муҳтож эканликларини айтиб турганларида Абу Ҳанифа раҳматуллоҳи алайҳни табиб фақиҳлиларини тан олиб турганларида бизни оғзимиздан чиқаётган сўзлар ўта даражада беадаблик эмасмикин. Имом Молик раҳматуллоҳи алайҳ “Замонамизнинг 70та олими фатво беришимга ижозат бермагунларча фатво бермадим” деганлар. У замоннинг олимлари саҳоба розияллоҳу анҳумларнинг шогирдлари эди. Расулуллоҳ соллаллоҳу алайҳи васаллам “Энг яхши замона аҳли” деб гувоҳлик берган кишилар эдилар. Ўша зотлар сиз кўрган саҳиҳ ҳадисларни кўрмаган деб ўйлайсизми? Улар камтарлик қилиб айтган гапларини илмсизликка йўйяпсизларми? Валлоҳу аълам!\nШаҳидлар белгиси ҳақида


«Интеграцион бирлашмаларга аъзо бўлиш мустақилликни йўқотишни англатмайди» – Газета.uz\nИнтеграцион бирлашмаларга қўшилиш Ўзбекистон мустақиллигини йўқотишни англатмайди, деди Шавкат Мирзиёев.\n20 январ 2020, 21:17 Сиёсат\nИнтеграцион бирлашмаларга қўшилиш Ўзбекистон мустақиллигини йўқотишини англатмайди, деди президент Шавкат Мирзиёев Сенатнинг биринчи йиғилишида. Бу ҳақда «Газета.uz» мухбири хабар берди.\n«Интеграция тўғрисида бир нарса айтмоқчиман, мана, сизлар ҳам депутатсизлар, эртага мурожаатномада мен ҳам айтмоқчиман. Биласизларми, ҳозирги катта катта ислоҳотларимизга тўсиқ бўлмаслиги учун интеграциянинг катта масаласи, бу кўпчилик фуқароларимиз чет элда ишламоқда. Чет эл деганимиз, бизнинг қўшниларимиз — Қозоғистон ва Қозоғистондан кейин Россия. Улар билан биз қандай ҳамкорлик қилишимиз керак? Биз уларга беписанд қарашимиз мумкинми шунча одамларимиз ишлаб юрганда? Нотўғри бу. Кимгадир ёқадими, ёқмайдими, бунинг ичига киришлари керак», — деди давлат раҳбари.\n«Сиёсий нуқтаи назаридан, бир нарсани билинглар — ҳеч ким мустақилликни ҳеч кимга бериб қўймайди. Сизларнинг қўлларингизда ва халқ ишонган президентнинг қўлида. Анойи эмасмиз, нимани берамиз? Авваламбор биз унга аъзо бўлиб кирмаяпмиз. Ҳозирги шароитда маъқулми, маъқул эмасми, бизнинг ишларимиз қандай?», — дея таъкидлади у.\n«Иккинчидан 2 млрд долларлик мева-сабзавотларимизни қайта ишлаш бўйича жуда катта жараённи бошлаб юбордик. Биласизлар, 30 йил ичида экспортга мўлжалланган бирорта ҳам маҳсулотимиз стандартга тўғри келмаган. Биз Европа билан GSP+ стандарти устида иш олиб бораяпмиз. Лекин бир нарсани билинглар — шунча тайёрлаган маҳсулотимизни қаерга олиб бориб сотамиз? Ким бизни кутиб турибди? Ким? Эртага шунча мева-сабзавотни музлаткичга қўйиб ўтирган одам менга айтмайдими: „Эй, каттакон, сен менга шунча кредит олдириб қўйдиргандинг, мана, омборхонада турибди. (Мижоз) топиб кел, пул бер менга“.Қаерга олиб боришимиз керак? Тўғри, Европага 3−4, 5 долларга қимматроқ бўлади, лекин унинг стандартини қилиш учун биз аввало ерни пестицидлардан тозалашимиз, ернинг шўрини ювишимиз керак. Ер заҳарланган, сувимиз заҳарланган. Йиллар давомида», — деди президент.\n«Кимдир хомхаёлга бориб мустақилликни бировга бериб қўядиган гаплар, улар — ҳавойи гаплар. Авваламбор халқ бор. Фалончи одамнинг гапи билан мустақиллик бировга бериб қўйилмайди. Сизлар билингларки, биз мана шу ислоҳотларимизга биров танбеҳ бермасин, ҳамма хайрихоҳ бўлиб турсин, биз оёққа туриб олайлик. Кузатувчи деган гап бор, у аъзо бўлиш дегани эмас. Томошабин деган гап. Қараб туради — қайси томони маъқул, қайси томони маъқул эмас», — дея таъкидлади Шавкат Мирзиёев.\nПрезидент ўз нутқида Евроосиё иқтисодий иттифоқи (ЕОИИ) ҳақида гапирмади, аммо унинг сўзларини ушбу иттифоққа кириш мумкинлиги ҳақидаги мунозараларга жавоб сифатида қабул қилиш мумкин.


Тарғибот гуруҳининг бу галги манзили “Ипак йўли” туризм халқаро университети бўлди – Imom Buxoriy xalqaro ilmiy-tadqiqot markazi\nHome / ФОТО ЛАВҲАЛАР / Тарғибот гуруҳининг бу галги манзили “Ипак йўли” туризм халқаро университети бўлди\n20/02/2020\tФОТО ЛАВҲАЛАР, ЯНГИЛИКЛАР 131 кўрилган\nЎзбекистон-буюк алломалар юрти! Бу табаррук заминдан нафақат ислом дини ривожига, балки жаҳон мамлакатлари илм-фани тараққиётига беқиёс ҳисса қўшган минглаб аллома ва мутафакирлар етишиб чиққан.\nИмом Бухорий, Исо Термизий ва Ҳаким Термизий, Имом Мотуридий, Бурҳониддин Марғиноний, Маҳмуд Замахшарий, Муҳаммад Қаффол Шоший, Баҳоуддин Нақшбанд, Хожа Аҳрор Валий, Муҳаммад Хоразмий, Аҳмад Фарғоний, Абу Райҳон Беруний, Абу Али ибн Сино, Мирзо Улуғбек, Алишер Навоий ва бошқа кўплаб даҳоларнинг номлари мангуликка даҳлдор.\nЮртимизда истиқлолнинг ўтган даври мобайнида буюк аждодларимиз номларини тиклаш, уларнинг бой тарихий, илмий-маънавий меросини чуқур ўрганиш ва халқимизга етказиш борасида қатор ижобий ишлар амалга оширилди. Айниқса, бу борадаги чора-тадбирлар сўнгги уч йил давомида янада кенг қулоч ёйди. Президент ташаббуси билан юртимизда нафақат ислом маданияти, балки умумбашарий цивилизацияга беназир ҳисса қўшган буюк аждодларимизнинг кўп қиррали диний-маънавий меросини ўрганишга ихтисослашган халқаро илмий-тадқиқот марказлари барпо этилиб, фаолият юритмоқда. Вазирлар Маҳкамаси ҳузуридаги Имом Бухорий халқаро илмий-тадқиқот маркази ҳам ана шундай ёш илмий-тадқиқот муассасаларидан биридир.\nМарказнинг асосий вазифаларидан бири ислом цивилизациясининг умуминсоний қадриятлар, жумладан, халкимиз маъавияти ва маданияти ривожида тутган ўрни ва аҳамиятини ўрганиш, уларнинг илмий-назарий ва амалий жиҳатларини кенг тадкиқ этишдан иборат. Ўтган давр мобайнида Марказ томонидан ушбу йўналишда тизимли чора-тадбирлар амалга оширилди. Халқаро ҳамкорлик, илмий-тадқиқот, нашр ва тарғибот ишлари изчиллик давом эттирилмоқда.\nХабарингиз бор, бир неча кундан буён Имом Бухорий халқаро илмий-тадқиқот маркази ва Самарқанд вилоят ҳокимлиги ҳамкорлигида буюк аллома, калом илмининг асосчиси Имом Мотуридий таваллудининг 1150 йиллиги муносабати билан мутакаллим илмий меросини халқимиз, ёшларимиз ўртасида кенг тарғиб этиш мақсадида тарғибот тадбирлари ўтказиб келинмоқда.\nАна шундай тадбирларнинг навбатдагиси 20 февраль куни Самарқанддаги “Ипак йўли” Туризм халқаро университетида ташкил этилди.\nМазкур тадбирда сўзга чиққанлар ҳам юқорида айтиб ўтилган жиҳатларга алоҳида тўхталиб ўтишди. Юртимизда диний-маърифий соҳада амалга оширилаётган ислоҳотлар, илмий-тадқиқот ишларини ташкил этиш борасида олиб борилаётган ишлар хусусида гапиришди. Илмий ходимлар томонидан Имом Мотуридийнинг ҳаёти ва бой илмий-маънавий мероси тўғрисида маърузалар қилинди. Иштирокчиларга Имом Бухорий, Имом Мотуридий каби алломаларнинг ҳаёти ва илмий мероси тўғрисида қисқа маълумот берувчи буклетлар тарқатилди.\nТадбир доирасида Марказ илмий ходимлари томонидан «Жаҳолатга қарши-маърифат» рукни остида нашр этилган китоблар тақдимоти ҳам ўтказилди. Эътиборлиси, ушбу китоблар университет кутубхона фондига совға қилинди.


Ассанж: WikiLeaks Клинтон ва демократларга оид кўплаб ҳужжатларга эга\nWikiLeaks ташкилоти АҚШ Демократик партияси Марказқўми ходимларининг эълон қилинмаган мактубларига эгалигини эълон қилди. Хакерлар хуружи натижасида қўлга киритилган махфий маълумотларнинг бир қисми, партиядан АҚШ президентлигига номзоди илгари сурилган Ҳиллари Клинтонга оид, деб маълум қилган Жулиан Ассанж CNN телекомпаниясига берган интервьюсида.\nАссанжнинг айтишича, гап жуда қизиқарли материаллар ҳақида бормоқда. Бироқ у, ушбу маълумотлар қачон ошкор қилинишига ойдинлик киритмаган.\nШу билан бирга, Ассанж яна бир марта WikiLeaks сайтининг хакерлик ҳужумига умуман алоқаси йўқлигини таъкидлаган ҳамда манбасини ошкор этишдан бош тортган.\nБундан ташқари, у мазкур маълумотларни Россия тақдим этгани тўғрисидаги миш-мишларга аниқ жавоб бермаган.\n"Барчага маълумки, АҚШ бутун дунёдаги ташкилотлар, хусусан, Amnesty International, Greenpeace ва бошқаларга хакерлик ҳужумларини уюштиради", - деган WikiLeaks раҳбари. "Россия ва Хитой ҳукуматлари ҳам шундай қиладими? Албатта, ҳужум қилади", - деб таъкидлаган у.\nАссанжнинг шериги Норвегияда йўқолиб қолди\n14:33 / 03.09.2018\nМактаб ўқитувчиларидан қандай маълумотларни талаб қилиш қатъиян тақиқланди?\n21:20 / 24.08.2018\n23:55 / 23.08.2018